text:
BANTAY, Ilocos Sur – Nakasuan iti murder iti Vigan city prosecutor’s office ti mapapati nga utek ken ti tinangdananna a triggerman iti pannakapapatay ti maysa a Singaporean national iti uneg ti maysa a hardware store idi Mayo 23 daytoy a tawen.
Innaganan ni Provincial Director Police Senior Supt. Eduardo Dopale, Jr. ni Jocelyn Peria, 43, balo, ti mapapati nga utek iti pammapapatay idinto a ni Jeslie Tugadi, 23, baro, ti hired killer a nangpapatay ken ni Cyril Gomez, 67, Singaporean national a retirado nga Army Major, agnaed iti Barangay San Julian.
Kinuna ni Dopale a ti saan a panagkinnaawatan da Peria ken ti Singaporean national mainaig iti pautang ti mapapati a gapu iti krimen.
Mapapati a nakautang ni Peria ken ni Gomez iti P300,000.
Iti immun-una nga interbiona iti media, kinuna ni Marilou Gomez, asawa ti biktima, a dakkel ti pautang ti lakayna a puon ti nangidarumanna kadakuada.
Naipila pay ti kaso nga illegal possession of firearms ken obstruction of justice maikontra kada Peria ken ni Juanito Tugadi, 50, ama ti triggerman, kalpasan a nakakumpiska dagiti nagtipon a bunggoy ti Philippine Intelligence Unit ken ti Criminal Investigation and Detention Group (CIDG) ti Abra ken Ilocos Sur kadagiti armas bayat ti insayangkatda a panagsukisok iti pagtaengan ni Tugadi iti sitio Banaoan, Barangay Budac, Tayum, Abra.
Kinuna ni Police Chief Inspector Villaflor Banawagan ti CIDG a nakakumpiskada iti cal. 45, cal. 38 ken shotgun iti pagtaengan ni Tugadi.
Mapapati a panggep ni Tugadi ti makiranget kas paneknekan dagiti naikasa a paltog ngem naglemmeng iti dakkel a karton idi makitana nga adu dagiti simmangpet a polis.
Kinuna ni Banawagan a dakkel ti naitulong ti recording ti CCTV camera a naimuntar iti uneg ti New Born Hardware Store iti pannakatiliw ti hired killer a nanggudas ken ni Gomez.
Kinuna ni Banawagan a narekobreda ti kallugong nga inaramat ni Tugadi iti panangpapatayna ken ni Gomez kas nairekord iti CCTV camera.
Kas maibatay iti recording, nakatugaw ti biktima iti sanguanan ti lamisaan ti cashier ti pagtagilakuan idi immasideg ti suspek a nakakallugong, nakadiaket, nakashortpan, ken nakatisert iti gray sana pinaltogan ti biktima.
Naglibas ti suspek babaen ti panagluganna iti nangisit nga XRM a motorsiklo a minaneho ti sabali a lalaki a mapapati a nagpaay a lookout iti pannakaisayangkat ti krimen.
Kinuna ni Banawagan a nainbolbar ni Tugadi kadagiti sumagmamano nga insidente ti pammaltog.#


c: text/html

text:
Banaue, Ifugao
Ti Banaue ket maysa a maika-4 a klase nga ili iti probinsia ti Ifugao iti Filipinas. Nalatak ti Banaue a kas ti pakasarakan iti mabigbig iti sangalubongan a Payo iti Banaue.
Dagiti baranggay[urnosen | urnosen ti taudan]
Ti ili ti Banaue ket nabingbingay a politikal iti 18 a barbaranggay.[2]
- Amganad
- Anaba
- Bangaan
- Batad
- Bocos
- Banao
- Cambulo
- Ducligan
- Gohang
- Kinakin
- Poblacion
- Poitan
- San Fernando
- Balawis
- Ohaj
- Tam-an
- View Point
- Pula
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Ifugao". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015] (iti Ingles) naala idi Hunio 10, 2016
- ^ "Probinsia ti Ifugao". Datos ti Populasion ti Ili. Dibision ti Panagsukisok ti LWUA. Naala idi 10 Hulio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)

robotstxt: allowed

filter: keep


text:
Fernando Lopez
Ni Fernando López, Sr. (Abril 13, 1904 – Mayo 26, 1993) ket maysa idi a Filipino nga estadista. Kameng idi ti impluensiala Pamilia López iti Iloilo, ni Fernando López ket nagserbi a kas Bise Presidente kadagiti tallo a termino, babaen ni Presidente Elpidio Quirino (1949—1953) para kadagiti Liberal ken ni Ferdinand Marcos (1965—1969 ken 1969—1972) para kadagiti Nacionalista.
Dagiti linaon
Nasapa biag ken karrer[urnosen | urnosen ti taudan]
Ni López ket naipasngay idi Abril 13, 1904 idiay Siudad ti Iloilo, Iloilo kada Benito López ken Presentación Hofileña. Ti pamilia López ket isuda ti kabaknangan ken impluensial a pamilia iti probinsia.
Ni López ket nagadal ti nangato nga eskuela idiay Colegio de San Juan de Letran, ken nagturpos idi 1921. Kalpasanna isu ket nagadal ti linteg idiay Unibersidad ti Santo Tomas, isu ket nakagun-od ti Titulo ti grado ti Linlinteg idi 1925. Kalpasan ti pannakaipasana ti eksaminasion ti kinaabogado, isu ket saan a nagsanay iti pribado ngem tinulonganna ti laklakay a kabsatna alalaki a mangtaripato ti negosio ti pamiliana.
Idi 1945, idi away pay iti pannakasanay iti politika, ni López ket pinili idi ni Presidente Sergio Osmeña a kas kandidato ti mayor ti Siudad ti Iloilo. Idi 1947, isu ket timmaray para iti Senador ken nangabak iti eleksion.
Ni López ket maysa idi kadagti nagpundar ti Kolehio ti Iloilo ken ti Unibersidad t FEATI idiay Manila.
Bise Presidente[urnosen | urnosen ti taudan]
Umuna a termino[urnosen | urnosen ti taudan]
Idi 1949, isu ket nagbalin a bise presidente babaen ni Presidente Elpidio Quirino ken isu pay ti sekretario ti agrikultura, ken nagserbi aginggana idi 1953. Isu ket nabutosan manen a kas senador, ken nabutosan manen idi 1959.
Maikadua ken maikatlo a termino[urnosen | urnosen ti taudan]
Idi 1965, kakuyogna a timmaray ni Ferdinand Marcos ken nangabak a kas ti bise presidente. Isu ket nabutosan manen idi 1969. Babaen idi nairangarang ti linteg militar idi 1972, ti pamilia López ket saanen a kinayat ni Marcos ken pinunterian ti diktatoria gaputa ti dununsiasionda ti korupsion ni Marcos. Napunteriannada pay gapu ti politikal nga impluensia ti pamilia, gaputa kameng dagitoy ti napauten nga oligarkia. Ti puesto tibise presidente ket nawaswas idi, ken ti pamilia López ket kaaduan a naikkat kadagiti tagukuada ti politika ken ekonomia.
Kinaudi a biag ken ipupusay[urnosen | urnosen ti taudan]
Manipud idi 1986 aginggana idi 1993, isu ket nagbalin a Mangidaulo ti Philippine Holdings ken ABS-CBN ken Honorario a Mangidaulo ti FHL Holdings.
Isu ket pimmusay idi Mayo 26, 1993, ti nabalo nga asawana ni Mariquit Javellana ket addaanda kadagiti innem nga annak, ni Yolanda, Fernando, Jr.(Junjie), Alberto (Albertito), Emmanuele, Benito ken ni Mita. Isu ket addaan kadagiti 21 nga appo, isuda ket ni Dondie, Andy, Alan ken ni Butch (MONTELIBANO), Fernando III (Henry Lopez), Bettina, Cecilia, Alberto Jr., Melissa, Regina, Roxanne, Rolenda, Rowena, Raphaela, Rebecca, Benjamin (LÓPEZ), Miguel ken ni Alfonso, Tito ken ni Celine (LÓPEZ), ken ni Panchito (PUCKETT).
Dagiti nagibasaran[urnosen | urnosen ti taudan]
- ^ Petsa a pannakapasingked ti Batay-linteg ti 1973, babaen ti Proklamasion ti Presidente Blng. 1102 babaen ni Presidente Ferdinand E. Marcos
- ^ (Binakante ni Marcos ti opisina ti bise presidente idi naiparuar ti batay-linteg ti 1973.)
- ^ Awan idi ti bise presidente a naidutok kalpasan idi nagtakem a Presidente ni Quirino manipud kenni Roxas, gaputa daytoy ket saan a nasken babaen ti Batay-linteg ti 1935


text:
Plantilia:Nangruna nga artikulo
No dakkel ti artikulo ti Wikipedia, masansan daytoy a maisurat iti estilo ti pakapukpukan. Daytoy a plantilia ket inus-usar kalpasan ti paulo ti pakapukpukan, tapno maisilpo iti sub-topiko ti artikulo a naipukpukan. Para iti espasio ti kategoria, pangngaasi nga imbes ket nga usaren ti {{Kat nangruna}}.
Ti panagusar iti daytoy a plantilia ket nasken nga usaren laeng kadagiti panggep a naibaga dita ngato. Daytoy ket saan nga usaren a kas pangsukat kadagiti nailinia a silpo wenno plantilia ti {{Adu pay}}. Ti naud-udi ket inus-usar dagiti seksion ket mangipadakkel iti naisangayan nga aspeto iti topiko imbes a mangipukpok iti artikulona.
Daytoy a plantilia ket nasken a saan a mausar kadagiti pangyuna a seksion. Ti pangyuna a seksion ket kankanayon a pakapukpukan iti bukodna nga artikulo, ken saan nga ania man a sabali; iti kasta, ti laeng maitunos a puntaan para iti silpo ti {{nangruna nga artikulo}} iti pangyuna a seksion ket ti laeng artikul, ngem saan met a naserbi. Ti {{Broader}} ket mabalin a nasaysayaat iti daytoy a kaso.
Panagusar[urnosen ti taudan]
- Nalaka a panagusar
- {{nangruna nga artikulo|panid}}
- Amin dagiti parametro
- {{nangruna nga artikulo | panid1 | panid2 | panid3 | ... | l1 = etiketa1 | l2 = etiketa2 | l3 = etiketa3 | ... | selfref = yes}}
Dagiti parametro[urnosen ti taudan]
1,
2,
3, ... - dagiti panid a pagisilpuan. No awan ti maibaga a nagnagan ti panid, ti agdama a nagan ti panid ti mausar imbes a (nga awanan iti pasruno ti nagan ti espasio). Dagiti kategoria ken dagiti papeles ket automatikoda a mapatalawan iti colon trick, ken dagiti silpo kadagiti seksion ket automatikoda a mapormat a kas panid § seksion, imbes nga iti kasisigud ti MediaWiki iti panid#seksion.
l1,
l2,
l3, ...; dagiti pagpilian nga etiketa para iti tunggal maysa a panid a pagisilpuan (daytoy ket para kadagiti artikulo no mausarto ti naipipa a silpo). Laklagipen a dagiti surok a parametro ket agus-usarda iti bassit a letra iti 'L', kas pagarigan,
l1, not
L1. (
etiketa 1,
etiketa 2,
etiketa 3, ... para iti daytoy a plantilia ket saan a mabalin)
selfref- no maisaaditi "yes", "y", "true" wenno "1", manginayon ti klase ti CSS iti "selfref". Daytoy ket inus-usar a mangibaga ti buko a reperensia iti Wikipedia. Kitaen ti Plantilia:Selfref para iti adu pay a pakaammo. Nasken laeng daytoy kadagiti artikulo ken dagiti sabali a linaon (kas dagiti plantilia) nga agparangto kadagiti artikulo, ken saan a nasken a mainayon para iti panagusar iti daytoy a palntilia kadagiti panid ti nagan ti espasio ti
Wikipedia:.
Dagiti pagarigan[urnosen ti taudan]
{{nangruna nga artikulo}}→
{{nangruna nga artikulo|Artikulo}}→
{{nangruna nga artikulo|Artikulo#Seksion}}→
{{nangruna nga artikulo|Artikulo#Seksion|l1=Naiduma nga etiketa ti seksion}}→
{{nangruna nga artikulo|Artikulo1|Artikulo2|Artikulo3}}→
{{nangruna nga artikulo|Artikulo1|l1=Naiduma nga etiketa 1|Artikulo2|l2=Naiduma nga etiketa 2}}→
{{angruna nga artikulo|(15760) 1992 QB1|l1={{mp|(15760) 1992 QB|1}}}}→
Dagiti biddut[urnosen ti taudan]
No saan a nainaganan ti nagan ti umuna a panid a kayat nga isilpo, ti nagan ti agdama a panid (nga awan iti pasaruno iti nagan ti espasio) ket isunto ti mausar:
Awan dagiti maiparang a biddut gapu ti saan a husto a panagusar kadagiti parametro wenno dagiti sabali a panagusar (kas no saan a mairaman ti ti umuna a parametro, dagiti dadduma a parametro ket mabalinda a mausar urayno ti immuna ket awan linaon (ken automatiko a mapunnuan iti nagan ti agdama a panid (nga awan iti pasaruno iti nagan ti espasio)), dagiti senial ti equals ket mabalin a mausar a kas maysa kadagiti parametro, ken mabalin a mausar ti plantilia babaen ti dagus a panagtawag iti modulo (babaen ti panagusar ti "#invoke")). Kas pagarigan, daytoy ket saan a kaso para iti {{kitaen pay}}.
Kitaen pay[urnosen ti taudan]
- Dagiti baw-ing − no adda, dagiti sabali a nagan daytoy a plantilia a mabalin a mausar


text:
BANTAY, Ilocos Sur – Nadunor ti ulo ken natukkol ti ima ti maysa a pasahero ti tryasikel gapu iti pannungpar iti nagkurusan ti kalsada ditoy nga ili iti rabii ti Marso 10.
Nadunor ti ulo ken natukkol ti kannawan nga ima ni Janet Patron, balasang, residente iti Ora West, Bantay, Ilocos Sur, pasahero ti traysikel a minaneho ni Juanito Pilien, 49, naasawaan, residente iti San Julian, Bantay, Ilocos Sur gapu iti panagdinnungpar ti luganna ken ti maysa a van a minaneho ni Elbert Obillo, 24, baro, iti nagkurusan ti E. Reyes Street ken Liberation Street a sakup ti Barangay V ditoy siudad.
Segun iti report, agturong ti van iti laud idinto nga agpaabagatan met ti traysikel ngem mapapati nga awan ti nagmenor kadagiti dua iti nagkurusan a puon ti nagdungparanda ken nakaipuruakan ni Patron manipud iti traysikel a naglugananna.#


text:
CABUGAO, Ilocos Sur – Kalpasan ti immun-una a pakaammona iti naglabas a session ti konseho ditoy a 40% kadagiti agus-usar iti danum ditoy nga ili ti delingkuente nga agbaybayad, adayo a nababbaba itan ti bilang nga ibagbaga ti pannakabagi ti Cabugao Waters a saan nga agbaybayad iti makunsomoda iti danum.
Iti session ti konseho ditoy itay lawasna, kinuna ni Raquel Ancheta a 20% laeng dagiti consumers ti water district ditoy ti delingkuente nga agbaybayad iti makunsomoda a danum, kas panagbueltana iti immun-una nga imbatadna iti session dagiti konsehal ditoy a 40% dagiti consumers ti Cabugao Waters ti delingkuente nga agbaybayad iti billda iti danum.
Iti immun-una nga idadatagna iti konseho, inannugot ni Ancheta bayat ti panagsaludsod dagiti konsehal nga iti agdagup a 1,469 a consumers ti Cabugao Waters, agdagup laeng iti 60 porsiento dagiti natulnog nga agbaybayad iti makunsomoda a danum.
Nupay kasta iti dayta a session, imbaga ni Ancheta a pattapattana laeng daytoy ta awan ti naikuyogna a listaan dagiti consumers ti Cabugao Waters.
Iti immuna a pattapatta, aganay a 600 dagiti consumers ti delingkuente nga agbayad iti water billda.
Ngem iti kaudian, mapattapatta a 300 manipud iti nasurok a 1,500 a consumers ti delingkuente nga agbaybayad iti water billda.
Kasta met a nagkiddaw ni Ancheta a maikkanda iti gasoline allowance tapno sumaysayaat ti panagsingirda iti bayad ti danum nangruna iti eastern barangays.
Segun ken ni Ancheta, manipud pay idi 1997, awan ti nait-ited a gasoline allowance kadakuada.
Ingunamgunam ni Vice Mayor Rex Morales ti panagiwaras ti Cabugao Waters iti notice a maputolan iti linia dagiti delingkuente a consumers tapno mapilitda nga agbayad.
Immun-unan nga imbatad ni Vice Mayor Rex Morales a kasano a maipangato ti singir ti danum no di pay masingir a nasayaat ti Cabugao Waters ti minimum a bayad ti danum manipud kadagiti consumers.
Kinuna ni Morales a kanuno-nganna ti water rate increase no 90-100% ti koleksion ti Cabugao waters kadagiti consumers.
Sagudayen ti gakat a naidatag iti konseho ditoy a maipangato ti singir iti danum iti P100 kada 10 cubic meters ken P8 kada 10 cubic meters nga excess.
Immutang ti gobierno munisipal ditoy iti P30 milion para iti expansion ti Cabugao Waters para iti nasaysayaat a serbisiona kadagiti consumers.
Iti maysa nga interbiona iti radio, kinuna ni Mayor Dio Caesar Suero a kabaelan ti gobierno munisipal a bayadan daytoy nga utangna babaen ti mabingayna iti internal revenue allotment.
Kinuna dagiti konsehal nga ipakat a siiinget ti Cabugao Waters ti panagputol iti linia ti danum dagiti delingkuente a consumers idinto nga inyunay-unayda a saan a patien dagiti staff ti water district dagiti consumers a mangibaga a garantiaan dagiti konsehal.#


text:
Nii, ‘diyo Ibusen ‘ta Kilawen
August 16, 2010 Leave a comment
‘dik ammo no makapakatawa daytoy wenno awan la’ng.
Idi kano ubbing da angkelko a Mario–agtawenda kano ngata ti sangapulo, ti maysa a malem a napanda nagpaarab kadagiti tarakenda a nuang a kaduana dagiti kabaddungalanna a kakasinsinna met laeng, nakakitada ti bayabas a narnuoyan ti bunga–adda a karisabong, apag-isu laeng ti luomna, ken adda metten dagiti sobran ti perroka–sadiay dayaen ti tay-ak a nagpaarabanda. Nagiinnunada kano a napan nagala. Maysa ditoy ni Maning, daydi angkelko a Maning, kunak man ‘ta saanko metten napuotan daytoy a kasinsin daydi inak.
Ket gapu ngata ti ayatda, inasakda lattan a, ti sumpok dagiti marasili.
Ngem iti saan nga agbayag, idi addadan a nakalangkapi iti bukot dagiti nuangda, bigla lattan nga agpaarayat ‘di angkel Maning kano. Maulaw ta maulaw kano lattan ket nagdanagda amin.
Hu! Makaulaw sa met ti bayabas. Isu kano man ti imbagada idi.
Wenno, nam-amlingan ngata, kuna kano ‘tay maysa.
Idi kuan lumitem kano met lattan ‘di angkel Maning.
Nakagataksa ti uleg, dakayo. Inngadalna kano.
Tinaray kano ni angkel Mario daydi apong Anong a tatang ni angkel Maning.
Tang! Tang! Ni Maning, nakagat ti uleg, mataysan! Inyanangsab ni angkel.
Putdek man laengen ket attiddogsa met unay.
Natay ngarud ni angkel Maning. Ket, naimasayag.
Maysa a malem, dua ngata nga aldaw sakbay ti pumpon, nagparte kano da apong Anong ti kalding a pamasidada kadagiti agsangpet a kakabagianmi.
Ti balayda pay laeng idi ket daytay adda pay laeng sirokna. Mabalin a pagiinuman kano pay sadiay sirok. Nakaimasayag daydi angkel Maning iti kadak’lan ti balayda a matannawagan dagiti agbantay ken dagiti umay makipagdung-aw dagiti agiinum no kua sadiay baba, abayen ti agdan.
Gapu ngarud ta adda dagidi nagsangpet a kakabagianda, napan met a nakipatpatang ‘di apong Anong. Madama met ti ilgat dagiti babbarito ken dadduma a lallakay iti daytay napulpogan a kalding. Naaramidda payen ti killawen ken narugiandan ti sanga-prasko a ginebra.
Nangdung-aw daydi lakay.
Ay, Maning nga anakko aya…adtoy dagiti kakabagiam a sada la ammo ti umay no nataykan…
Dayta kano man ti inyayugna ta nakaprimer kanon idi madama t’ pulpogda.
Urayla kano itudona dagidi kakasinsinna a kasangsangpet iti leddaangna.
‘dika la agbain, gasio! Indil-agkan met daydi apongmi a baket nga asawana.
Naikkat pay ketdin ‘ta tali ‘ta karsonsiliom, sika a laklakayan.
Nagbaningrot kano ‘di lakay ket inwadagna ‘di apong baket. Idi pagam-ammoan ket nataldiapanna dagiti agil-ilgat ti kilawen a kalding. Nasiputanna ti panangrakemda ti natemplaanen a kilawen ket maibus payen ‘di adda iti plato a lata.
Apay Maning, annakko, a…’dim la ket inbagan a natempla met gayamen ‘tay kilawen a…
Ket, tinalliawna kan’ manen ‘di sirok. Nagbaningrot. Nagbuelta a timmallikud iti lungon…
Nii, ‘diyo ibusen ‘ta kilawen!
Sinublina manen ‘di nakamasayag nga anakna.
Maibus met diay kilawenen anakko, ala. Bantayankanto manen a…damdama.
Nagsanapsap kano ket arintarayen a bimmaba ti agdan a bayog. Iti maikapito a tukad ken isu metten ti akinbaba a tukad, naikaglis ket nabanitog ti abay ti papag nga ayan dagiti agkilkilaw.
Nii, ‘diyo ibusen ‘ta kilawen kunak ke’! Inyanikkina kano.
Anian nga ellek kano da angkelko a Mario.
****
Magustoanyo? Ag-subscribe kayo ket maawatyo ti kabarbaro a postek ditoy sadiay emailyo.
No saanyo magustoan, ag-subscribe kayo latta bareng addanto met laeng magustoanyo he he.


text:
Thursday, November 2, 2017
ALL SAINTS’ DAY 2017, SAPASAP A NAGSELEBRARDA ITI NOBIEMBRE 1
Cabugao, Ilocos Sur – Nagselebrar ti sapasap nga adda minatayna iti kadakkelan a kamposanto iti Kamposanto Iglesia Romano Katolika idi Nobiembre 1, 2017 babaen iti panagatendarda iti Nasantuan a Misa a naidaton kadagiti minatay iti Simbaan ti Ili, Misa Kamposanto ti Benneg ken iti Misa Kamposanto iti Ruar.
Sakbayna, naangay pay ti tallo a Misa iti Simbaan Romano Katolika manipud iti 4:30 am agingga iti 8:30 am iti masasao a RAMBAK LA NAVAL idi Oktubre 29, 2017.
Idi Oktubre 31, 2017, naangay ti Misa Kamposanto idiay Barangay Sisim.
Kabayatanna, umarngi met laeng ti naaramid iti Kamposanto ti Iglesia Filipina Independiente (IFI) iti ili.
Kanaig daytoy, nagasikaso ti Kapolisan (Municipal Police Station) a nagtarabay ken nagiwardas iti naannayas a trapiko iti batog ti kamposanto (Cabugao Public Cemetery) a sumrekan ken rummuaran ti tao a kaduada dagiti Barangay Tanod (BPATS), MDRRMC-WASAR-Cabugao Rescue; Security Personnel ti LGU, Medics iti RHU-Cabugao ken ti BFP (Cabugao Fire Station). Adda met latta a naidestino a Security Personnel iti uneg ti sementerio kabayatan nga umad-adu ti sumarungkar a tattao. (Web Situational Report)
Posted by Bayan ng Cabugao, Ilocos Sur at 3:10 PM
Subscribe to: Post Comments (Atom)


text:
Kalamansig, Sultan Kudarat
Ti Kalamansig ket maysa a primera klase nga ili iti probinsia ti Sultan Kudarat iti Filipinas.
Dagiti baranggay[urnosen | urnosen ti taudan]
Ti Kalamansig ket nabingbingay a politikal iti 15 a barbaranggay.[2]
- Bantogon (Santa Clara)
- Cadiz
- Datu Ito Andong
- Datu Wasay
- Dumangas Nuevo
- Hinalaan
- Limulan
- Nalilidan
- Obial
- Pag-asa
- Paril
- Poblacion
- Sabanal
- Sangay
- Santa Maria
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Sultan Kudarat". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 30 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Sultan Kudarat". Datos ti Populasion ti Ili. Dibision ti Panagsukisok ti LWUA. Naala idi 21 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Baybay Sulu
Ti Baybay Sulu ket ti bagi ti danum iti lugar ti abagatan a laud ti Filipinas, naisina daytoy manipud iti Baybay Abagatan Tsina iti amianan a laud babaen ti Palawan ken manipud iti Baybay Celebes iti abagatan a daya babaen ti Purpuro Sulu. Mabirukan ti Borneo iti abagatan a laud ken ti Visayas iti amianan a daya.
Ti Baybay Sulu ket aglaon kadagiti nadumaduma nga isla. Ti Is-isla Cuyo ken Cagayan Sulu ket paset dagitoy ti probinsia ti Palawan, bayat a ti Mapun ken ti Is-isla Turtle ket paset ti probinsia ti Tawi-Tawi. Ti Baybay Sulu ket isu pay ti ayan ti Nailian a Parke ti Marina ti Raw-ang ti Tubbataha ken pakabirukan pay ti maysa kadagiti Tawid a Lugar iti Lubong.[1]
Gay-at[urnosen | urnosen ti taudan]
Ipalawag ti Gunglo ti Internasional a Hidrograpiko (IHO) ti baybay Sulu a kas maysa kadagiti danum ti Purpuro Daya nga India. Ipalawag ti IHO dagiti patingga ti Baybay Sulu a kas dagiti sumaganad:[2]
Iti amianan a laud. Manipud iti Tanjong Sempang Mangayau, ti amianan a punto ti Borneo, iti igid ti akindaya a patingga ti Baybay Abagatan Tsina aginggana iti Calavite, ti amianan a laud a punto ti Mindoro.
Iti amianan a daya. Ti abagatan a laud nga aplaya ti Mindoro aginggana iti Punto Buruncan, ti akin-abagatan a patinggana, kalpasanna ti linia babaen ti Is-isla ti Semirara ken Caluya aginggana iti Punto Nasog (11°53′N 121°53′E / 11.883°N 121.883°E) ti akin-amianan a laud a patingga ti Panay, iti igid ti laud ken abagatan a daya nga aplaya iti dayta nga isla aginggana iti Isla Tagubanhan (11°08′N 123°07′E / 11.133°N 123.117°E), kalpasanna ti linia a mapan iti akin-amianan a patingga ti Negros ken agpababa iti laud nga aplaya iti Punto Siaton, ti akin-abagatan a patinggana, kalpasanna iti ballasiw ti Punto Tagolo (8°44′N 123°22′E / 8.733°N 123.367°E), Mindanao.
Iti abagatan a daya. Manipud iti Punto Tagolo, agpababa iti laud nga aplaya ti Mindanao aginggana ti abagatan a laud a patingga, kalpasanna ti amianan nga playa ti Isla Basilan (6°45′N 122°04′E / 6.750°N 122.067°E), babaen iti daytoy nga isla aginggana iti akin-abagatan a patinggana, kalpasanna ti linia iti Isla Bitinan (6°04′N 121°27′E / 6.067°N 121.450°E) idiay akindaya a patingga ti Isla Jolo, babaen ti Jolo agingga iti punto iti longitud iti 121°04'E iti abagatan nga aplayana, kalpasanna babaen ti Is-isla ti Tapul ken Lugus ken iti igid ti amianan nga aplaya ti Isla Tawi Tawi aginggana iti Isla Bongao idiay akinlaud a patinggana (5°01′N 119°45′E / 5.017°N 119.750°E), manipud iti dayta, kalpasanna iti Tanjong Labian, ti akin-amianan a daya a patingga ti Borneo.
Iti abagatan a laud. Ti amianan nga aplaya ti Borneo iti pagbaetan ti Tanjong Labian ken Tanjong Sempang Mangayau.
Iti popular a kultura[urnosen | urnosen ti taudan]
Ti karakter ti Star Trek a ni Hikaru Sulu ket nanaganan manipud iti Baybay Sulu. Segun kenni aktor Sulu George Takei, ti sirmata idi ni "[Gene] Roddenberry para kenni Sulu ket ti mangirepresenta iti amin nga Asia, ken nainaganan para iti Baybay Sulu, imbes nga iti panagusar iti naisangayan a nagan iti pagilian".[3][4]
Dagiti nagibasaran[urnosen | urnosen ti taudan]
- ^ C.Michael Hogan. 2011. Sulu Sea. Encyclopedia of Earth. Eds. P.Saundry & C.J.Cleveland. Washington DC
- ^ "Limits of Oceans and Seas, 3rd edition" (PDF). International Hydrographic Organization. 1953. Naala idi 7 Pebrero 2010.
- ^ Pascale, Anthony. "George Takei On "Star Trek VI: Captain Sulu To The Rescue" + John Cho, Shatner Feud + more". TrekMovie.com. Naala idi 26 Hulio 2010.
- ^ "George Takei on how "Sulu" got his name on Star Trek – EMMYTVLEGENDS.ORG". YouTube.
Dagiti silpo ti ruar[urnosen | urnosen ti taudan]
Midia a mainaig iti Baybay Sulu iti Wikimedia Commons


text:
Saturday, January 1, 2011
DUA NGA EMPLEADO TI DA-LGU, NAGGIDDAN A NAGRETIRO
Cabugao, Ilocos Sur – Naggiddan a nagretiro da Mrs. Erlinda Aquino Baclig ken Mrs. Donata Sales Hilario idi Disiembre 31, 2010.
Ni Ma’am Linda, awagda kenkuana ket immuna a nagtrabaho iti Bureau of Agricultural Extension (BAEX), Departamento ti Agrikultura idi Oktubre 1, 1975 sadiay Sinait, Ilocos Sur ken naidestino iti Cabugao, Ilocos Sur idi 1983.
Iti pannakaipaulog ti Debolusion idi 1993, naital-o a kas Municipal Technologist agingga iti nagretiro iti 35 a tawenna iti serbisio. Nalpasna ti BS in Foods and Nutrition iti Centro Escolar University, Manila. 62 ti tawenna idi Enero 26 a panagkasangayna.
Nayasawa ken ni SPO4 Renato S. Baclig ken naparaburanda iti tallo nga annak a bin-ig a naballigi a propesional. Agnaedda iti Barangay Baclig, Cabugao, Ilocos Sur.
Nangrugi met a casual employee iti Bureau of Plant Industry (BPI), Departamento ti Agrikultura idi 1973 ni Ma’am Donata. Nalpasna ti BSA Major in Horticulture iti Central Luzon State University, City of Munoz, Nueva Ecija. 37 a tawenna met iti serbisio. Agkasangay iti tunggal 31 ti Disiembre ket nairana ti petsa ti panagkasangayna ti panagretirona iti serbisio.
Nayasawa ken ni Mr. Epifanio Alcausin Hilario, nagretiro met nga immuna a Municipal Technologist iti DA ken naparaburanda iti tallo nga annak a naballigi ti pinilida a propesion ken agnaedda a sangapamilia iti Barangay Refaro, San Juan, Ilocos Sur. # (Insurat ni Joed Sajonia)
Posted by Bayan ng Cabugao, Ilocos Sur at 10:03 AM 0 comments
Subscribe to: Posts (Atom)


text:
CANDON CITY – Agsakit la ketdi ti ulo daytoy a lalaki gapu ta kinasuan dagiti polis kalpasan a nasukalanda nga adda imetna a paltogna iti uneg ti maysa a videoke bar iti Barangay Paras, ditoy siudad, idi rabii ti Hulio 21.
Naiyendorson iti opisina ti city prosecutor iti Candon City ti kaso a panagsalungasing iti RA 8294 maikontra ken ni Judy Galutan y Arezala, 33, naasawaan, ken residente iti Barangay Patac, Galimuyod, Ilocos Sur.
Nasukainan iti ikut ni Galutan ti cal .45 Armscor nga addaan iti maysa a magasin a nagkarga iti lima a bala bayat ti Oplan Bakal/Kapkap iti nadakamat a videoke bar nga insayangkat dagiti polis nga indauluan ni Police Inspector Darwin Zafra, Junior PCO ken babaen ti superbision ni Police Supt. Marlo A. Castillo.
Mapapati nga adda impakita ni Galutan a license card ngem awan ti naipakitana a permit to carry firearms iti ruar ti residensiana.#


text:
CANDON CITY – Nagtungpal iti trahedia ti panangselebrar dagiti agbabarkada iti panagkasangay ti kaklaseanda idi nalmes ti dua a pakairamanan ti nagkasangay bayat ti panagdidigosda iti baybay ti Barangay Darapidap ditoy siudad idi malem ti Pebrero 6.
Naideklara nga awanen ti biagda iti ospital a nakaitarayanda da Sheila Verga y Rafael, 14, 2nd year high school ken residente iti Barangay Mckinley, Galimuyod, Ilocos Sur ken Lorrie Ann Pranada y Martinez, 14, 2nd year high school, ken residente iti Barangay San Agustin, Candon City.
Naammuan iti inbestigasion dagiti polis a naglangan iti klaseda dagiti biktima agraman ti uppat pay a kaklaseanda a babbai iti Candon National High School ket nagturongda iti Darapidap Beach Resort iti agarup 9:00 ti bigat iti nasao a petsa tapno selebraranda ti panagkasangay ni Sheila.
Mapapati a gimmatang iti arak ken soft drinks dagiti estudiante iti ruar ti beach resort.
Idi agarup 3:30 ti malem, nagdidigos dagiti estudiante ket mapapati a ginuyod ti koriente dagiti dua a biktima a puon ti nakalmesanda.
Kabayatanna, maysa a lalaki ti naireport a nalmes kalpasan a naiyanud iti napigsa nga agus iti irigasion canal iti Barangay Naguiddayan, Bantay, Ilocos Sur idi agarup 6:30 ti malem iti Pebrero 7.
Segun ken ni Nemita Daser y Pido, 57, naasawaan, ken residente iti nadakamat a barangay, nakitana ti biktima nga iyan-anud ti agus sumagmamano a metro sakbay ti ngiwat ti irrigation tunnel ket dagus nga impakaammona ti napasamak.
Iti panagimbestiga dagiti nagresponde a polis, naammuan a napan simmareb iti danum ti biktima a nainaganan Mario Paranada y Peru, 42, naasawaan, iti irrigation canal ngem naikaglis ket nanabsuok iti danum ken naiyanud.
Nasarakan ti biktima iti ballasiw ti tunnel nga awanen ti biagna.#


text:
Komentario ni Jobert M. Pacnis
Ngem duapulon a tawen manipud idi. Ket no nagkuti koma ti amin idi, di kad’ dadakkel itan dagiti nasao a kayo. Dakkel koma itan dagitoy a katulongan a mangtiped kadagiti didigra nga isangbay ti pannakaabuso ti nakaparsuan. Ngem ania ngarud, naigalad metten kadatayo ti tungtungkua. Sa ita, tinnudo ketdi no asino dagiti rumbeng a mapabasol. Nagalas a galad!
Pagpiaanna ketdi, naigalad met kadatayo a Pinoy ti kinamanagtulong. Itoy a napasamak idiay Mindanao, layus manen dagiti simmangpet ken agsangsangpet pay laeng a tulong (kas iti napasamak idiay Japon idi nagingginedda a nagaluyoanna). Iti kallabes a Paskua, adu dagiti saanen a nagsagana iti kasta la unay tapno itulongda laengen kadagiti nadidigra. Makakulding iti rikna ti inaramid ti maysa nga ubing nga intulongna kadagiti biktima ti layus dagiti sensilio a nabayag nga inurnongna iti alkansia a para koma kadagiti gatangenna a para kenkuana iti Paskua.
Daytoy koma a kinamanagtulongtayo ti aramatentayo tapno maalawtayo ti agsungsung-aben a nakaparsuaan. Ayna, di kad’ nagsayaat!
Pasamak daytoy a pagsarmingantayo amin. Saan ket koma a dayta agpipinnabasol ti ubraentayo.
Daytoy koma a pagteng, riingenna koma met ti amin tapno gesdanen ti panangabuso iti nakaparsuaan. Maisardeng koman dagiti panag-logging, panagminas (aglalo kadagiti ili iti Tanap). Saanen nga urayen a mapasamak manen ti sabali pay a didigra sakbay nga agkutitayo.
Seknan koma metten iti konsensia dagiti mangidadaulo kadatayo. Isuda dagiti kangrunaan a makagapu dagitoy a pasamak.
Ditoy Tanap, saan a mailimed ti kanayon a pannakalayus dagiti ili a madalanan ti Karayan Cagayan. Ta apay? Awanen ti kayo kadagiti kabambantayan. Bassit laeng a tudo, addaytan ti sangataaw a danum. Itoy laeng pannakapasamak ti trahedia idiay Mindanao, nalayus manen dagiti nasao nga ili iti Tanap gapu iti masagsaginnit laeng a tudo.
Ngem ti nakakalkaldaang ita ditoy a paset, kannigid-kannawan dagiti panagminas.
Makapasuron daytoy ta iti maysa a session (a naitelebays) dagiti opisial, inaklonda a dida pay gayam ammo no kaano a makuna nga small scale wenno large scale ti panagminas. Small scale kano dagiti inaprobaranda. Ngem barko met ti agbumbunag kadagiti naminas a magnetite iti igid ti baybay ken karayan.
Kasapulan ti naiget a panagbantaytayo, kuna ketdin dagitoy nga opisial.
Inaprobaranda pay la ngarud dagita nga small scale (a large scale met gayam ti operasionda) a panagminas no mismo a nagtaud kadakuadan a dida pay ammo ti makuna a large wenno small scale.
Itay nabiit, bassit laeng a damag ti pinarnuay ti pannakarneb ti barko a pagiluglugananda kadagiti naminasda. Kasla dagiti biktima idiay Mindanao a nagaburan. Ta apay ngata? Narigat ti agsasao.
Ketdi, naragsakan dagiti maseknan nga umili itoy a pannakarneb ti nasao a barko a mangitaltalaw kadagiti daratda a mangkurkurikor iti pundasionda iti layus.
Saan nga ipalubos ti Apo daytoy a pannakaitalaw dagitoy daratmi, kinunada.
Ala, sapay la koma ta agsardengen dagitoy nga aramid. Saan koman nga urayen pay ti sabali manen a trahedia sakbay nga agkutitayo.
Maseknan ti amin itoy a pasamak. Rugiantay’ koma iti uray bassit laeng nga inisiatibotayo ti pannakasalbar ti nakaparsuaan. Mulaantayo itan dagiti agkakalaegan a bambantay wenno dagdaga iti aglawlawtayo. Maaddaan koma iti ngipen dagiti opisial tapno aramidenda dagiti obligasionda.
Ngem no awan latta, ta lumabas laeng kadagiti matatayo dagitoy a pasamak, padaanantayo latta ngaruden ti sabali pay a didigra. Padaanantayo lattan ti sabali pay a leksion nga ipaay ti sabali pay a Sendong.#


text:
SANTA LUCIA, Ilocos Sur – Aganay P100,000 ti napukaw iti maysa a pagtaengan idiay Barangay Ronda ditoy nga ili ket suspetsa a maysa nga ex-convict ti nagtakaw.
Nagpulong iti polis ni Rosdino Salgado, residente iti nasao a barangay ket innagananna ti mapapati a suspek a maysa a Joseph Barcena, ex-convict, taga-Cagayan, awan ti eksakto nga adresna.
Segun iti report, bayat ti maysa a pasken iti balay ti biktima, nagboluntario ti suspetsa nga isun ti mangakas kadagiti linabaan.
Mapapati a nagpukaw ti suspetsa, kagiddan ti pannakaduktal ti biktima a nagpukaw ti shoulder bagna a nakaikabilan ti nasao a gatad
Birbiroken dagiti polis ti suspetsa.#


text:
Nangruna a Biblioteka ti Tokyo iti Nailian a Biblioteka ti Dieta
Ti Kansai-kan iti Nailian a Biblioteka ti Dieta
Ti Nailian a Biblioteka ti Dieta (国立国会図書館, Kokuritsu Kokkai Toshokan) ket ti is-isu laeng a nailian a biblioteka idiay Hapon. Daytoy ket nabangon idi 1948 para iti panggep iti panagtulong kadagiti kameng ti Dieta ti Hapon/Nailian a Dieta ti Hapon (国会, Kokkai) iti panagsukisok kadagiti banag iti publiko nga annuroten. Ti biblioteka ket kapada iti panggep ken sakop iti Biblioteka ti Kongreso iti Estados Unidos.
Nailian a Biblioteka ti Dieta ken buklen dagiti dua a patakder idiay Tokyo ken idiay Kyoto, ken dagiti nadumaduma a sanga dagiti biblioteka iti amin a paset ti Hapon.
Midia a mainaig iti Nailian a Biblioteka ti Dieta iti Wikimedia Commons
Nagsasabtan: 35°40′42″N 139°44′39″E / 35.67833°N 139.74417°E / 35.67833; 139.74417


text:
Panagparbeng? No magmagnaka a maymaysam iti nasipnget a bit-ang iti kidem a rabii nga adda iggemmo a lampara, sa kellaat a siniplagannaka ti dap-as ti angin, ania ti aramidem? Ikanawam ti lamparam wenno guraem, mesmesam no di man bassawangam ti angin? Natural laeng a reaksion uray ania kadagitoy nadakamat a dua nga aramidem. Ti tao ket tao.
Saan nga igam no di maysa a kalasag ti panagparbeng, kalasag iti panawen ti isisiplag ti sutil wenno gantil nga awan iti umno a panawen, maysa nga intension a mangtingiting iti kabaelan ti maysa a tao a mangiggem ken mangrienda ti bukodna a bagi wenno sumango iti situasion a nakaipasungalngalanna. Panangtengngel iti bukod a bagi tapno maikabil iti naannayas nga agpang ken ulidan nga aramid ken kapanunotan.
Nalawa ketdi ti sakupen daytoy a panagparbeng. Ngem maymaysa met laeng ti pakaituronganna no anagen a nalaing iti tunggal aspeto a pakabuklanna.
Saan a naannayas amin a panawen, dumteng met ti lidem ket pasaray ulsan ti nangisit nga ulep ti muging, ngumato ti temperamente a mangdagdag no di man uksotenna ti semsem. No awan ti panagparbeng maibulos ti gura, ti pungtot ken ti bales ket tumayaben ti ik-ikutan a kalasag iti aniaman a sumangbay a sutil, gantil wenno didigra a mangduprak iti kinaasino.
Kinaasino. Saan nga umadayo daytoy iti panagparbeng. Saanda nga agsina no di ket agtiptiponda a kanayon a kasla kannigid ken kannawan a saka iti pannagna iti dana ti biag.
Kasla man dayta a panagparbeng ket protektaranna ti kinaasino. Protektaranna iti aniaman nga aplaw ti dawel ken sutil ken gantil a di makatulong iti panagdaliasat iti nasipnget a bit-ang ti biag. Protektaranna, ket dina baybay-an a maisagmak.
Pannakaisagmak ti mapasamak iti kanito a saan a maprotektaran ti kinaasino babaen ti panagparbeng.
Kas pagarigan koma ta pinitikda ti lapayagmo ket urayka la kasla nakinnit ti ampipit. Itoy a kanito, kellaat a ngimmato ti temperamente, timmayab ti gemgemmo iti panga ni pimmitik, sa adda pay pasarunona ken paipusna a paris a kugtar. Itoy a punto, napukaw ti panagparbeng ket napukaw met ti panangtengngel iti bukod a bagi iti situasion a pannakaidap-as ti angin ti nasutil wenno narabak a pagayam.
No dadduma, dayta panagburek ti dara iti rimmasuk a rikna ket dina ammo nga ikaskaso ti kinalinteg no bulosam. No nasallukobanen ti nangisit nga ulep ti lulonan, mapasamaken no kua ti pannakaipasungalngal iti maikaniwas wenno aramid a saan a nasayaat.
Pannakaisagmak. Nalawag a pannaikaisagmak ti mapasamak iti saan a pannakakontrol iti panagparbeng.
No maminsan, paiturayan ti tao iti kellaat a pagteng. Ti pannakakudkod ti purriit ket pudno a makapangato iti dara ngem ti asinoman a makaammo a mangmantiner ken mangaramat iti kalasagna, nga isu dayta ti panagparbeng, uray ngata adu a panagkudkod iti maysa a tao no ammona a timbengen ti panagparbengna. Adayo a makurikoram ti naingpis nga agongna.
Ispiking of agong, iti daytoy a topiko, adda nai-forward kaniak iti e-mail nga idioma a maibagay la unay itoy a topiko. Kunana man: awan ti adayo a duggong iti umat-atiddog a kuko.
Makapaisem met nga idioma. Panagparbeng dayta. Panaganus. Ta maysa met a kita ti panagparbeng ti panaganus. No dimo maabot ti duggong iti panangkurikormo iti dayta agong, nasken nga agparbengka ken dika agpungtot ta dumtengto met laeng ti panawen a dumakkel dayta kuko ket magaw-atnan dayta duggong.
Kasta met laeng iti pudno a biag. No adda nangsukit iti agongmo, bay-am laeng. No adda nangpabain kenka, bay-am laeng. No adda nanggura kenka, bay-am laeng. No binatodaka iti bato, batuem met ti tinapay. Maysa a wagas ti panagparbeng dayta.
No adda kimmurikor iti naingpis nga agong ket linipakmo a dagus, ririn ti mapasamak. Adda pay dagiti tiempo a nagtinnalliaw laeng ti dua ket daytan ti rugi ti riribuk. Panagsabat laeng dagiti mata ngem di nagparbeng ti maysa, kasta met ti maysa, dinnanoganen. Masansan daytoy a mapasamak kadagiti pagiinuman.
Kasapulan la unay ti panagparbeng kadagiti pagiinuman ken videoke bar. Kas iti kanta a “My Way”, adun ti natay gapu iti saan a napintas a pannakakantana. Ta imbes a may wey, nagbalin a "may wiy" sa impasaruno pay ti kumakanta ti "andidit may wiy", saan met a nakapagparbeng ti naingpis ti agongna wenno di makalawlaw iti killeb, binatona iti bote ti beer ti agkankanta ket ania pay, nakiboren ti pagiinuman.
Ngarud, pannakasilaw iti kasipngetan ti panagparbeng.
No dumteng ti isisiplag ti angin iti dana ti biag, nasken a saluadam ti lamparam nga isu ti panagparbeng.#


text:
CANDON CITY. Dua nga estudiante iti maysa a high school ti biniktima ti Budol-budol Gang idiay Bagani Campo ditoy.
Nagpulong iti polis dagiti biktima a da Jansen Malazo y Bagay, 13, residente iti Barangay Sibsibbu, San Emilio, Ilocos Sur ken ni Glen Marion Tamayo y Marqued, 14, residente iti Barangay Banucal, Sa Emilio, Ilocos Sur a napukawna ti selponna iti dua a lallaki a mapapati a kameng ti Budol-Budol Gang.
Kinuna dagiti biktima nga addada iti igid ti highway iti asideg ti Candon National High School, idi immasideg kadakuada ti maysa a lalaki ket nagdamag no sadino ti ayan ti paupaan a truck.
Kabayatan a makipatpatangda, sabali pay a lalaki ti immasideg. Adda impakita dagiti di nabigbig a suspek a pouch a naglaon iti na-bundle a kuarta ket imbagada a subliendanto apaman a makitada ti kayatda nga upaan a trak.
Kas seguridad, innala dagiti suspetsa ti N70 a cellphone ni Tamayo.
Idi dina mauray dagiti dua, kinita dagiti biktima ti pouch ket naduktalanda a naglaon iti nakartib a pappapel.
Segun ken ni Tamayo, naglugan dagiti suspek iti silver nga L300.#


text:
PANAGPASIAR ITI PAOAY CHURCH. Impasiar ni Engr. Julie Beth Balite, (akinsango) acting dean ti UNP CCIT, da Woongjae Bae, Jaehong Yoon, Hyunkyung Kim ken Dong Gi Lee, Korean volunteers, kadagiti tourist spots ti Ilocos Norte a kas iti Kapurpurawan Rock, Bangui Wind Farm, La Paz Sand Dunes iti Laoag, ken Paoay Church. Agresibo ti gobierno ti probinsia nga idadauluan ni Gov. Imee Marcos a mangipromot iti Ilocos Norte a kas tourist destination iti Amianan a Luzon.
You are here: Home › Archive › Media › Photo Galleries › PANAGPASIAR ITI PAOAY CHURCH


text:
VIGAN CITY – Ti Vigan City ti mangibagi iti Rehion I para iti Best LGU Pantawid Pamilya Implementer iti intero a pagilian.
Iti panangiyalatna iti nasao a pammadayaw, imbalat ti Vigan City dagiti kinabalubalna iti sibubukel a rehion a pakairamanan ti Bacarra iti Ilocos Norte; Burgos iti La Union; ken Mangatarem iti Pangasinan.
Naammuan ti Tawid News a maysa kadagiti nangabakan ti Vigan City iti nasao a pammadayaw gapu ta isu laeng ti LGU nga addaan iti programa a Pagsapulan, Raniag iti Masakbayan, a mangipapaay kadagiti livelihood projects kas iti tulong a pagkapital para iti panagaramid iti pottery, longganisa ken bagnet, pannakaited iti sari-sari stores kadagiti marigrigat nga agindeg iti siudad a pakairamanan dagiti benepisario ti 4Ps ken dadduma pay a proyekto a makatulong iti panagbiag.
Adda pay naiwaras a 158 a traysikel ken prangkisa nga agbalor amin iti P60,000.00 kadagiti napili a resipiente.
Inlungalong ni Mayor Eva Marie S. Medina ti nasao a programa kas paset ti strategic goals ti gobierno ti siudad tapno mapabassit ti bilang dagiti pamilia nga agbibiag iti babaen ti poverty threshold.
Idi Disiembre idi napan a tawen, inawat ti Vigan City ti gunggonana a tropeo ken cash prize a P30,000.00 kas Best LGU 4Ps Implementer in Region I sadiay San Fernando City, La Union.
Iti provincial level, awan ti kinabalubal ti Vigan City para iti nasao a pammadayaw.
Sangapulo ket innem nga LGUs ti kabalubal ti Vigan City iti national level.#


text:
Gabriela Mistral
Ni Gabriela Mistral (Espaniol: [ɡaˈBɾjelamisˈt̪ɾal]; 1889–1957) ket isuidi ti parbo a nagan ni Lucila Godoy Alcayaga, ti taga- Chile a mannaniw, manursuro, diplomata, ken peminista nga isu idi ti immuna a Latin nga Amerikana (ken isu pay laeng ti is-isu a Latin nga Amerikana) a nangungunaan ti Premio Nobel iti Literatura, isi 1945. Dagiti kapanggepan dagiti daniwna ket mairaman ti katutubo, liputan, ayat, ayat ti ina, ladingit ken panagpia, panagbanniaga, ken identidad ti Latin nga Amerika a kas naporma manipud ti panaglalaok dagiti impluensia iti Patneng nga Amerikano ken Europeano.
Dagiti nagibasaran[urnosen | urnosen ti taudan]
Dagiti silpo ti ruar[urnosen | urnosen ti taudan]
Midia a mainaig kenni Gabriela Mistral iti Wikimedia Commons


text:
Wednesday, August 19, 2015
FARMERS FIELD SCHOOL ON SUSTAINABLE RICE PRODUCTION, NAANGAY ITI BRGY. BATO
Cabugao, Ilocos Sur – Naigannuat ti Farmer Technician led Farmers Field School on Sustainable Rice Production with Emphasis on Palay Check kadagiti mannalon ti Barangay Bato babaen iti panagbinnulig ti Department of Agriculture, Regional Field Office (DA-RFO 1), San Fernando City, La Union ken ti Local Government Unit (LGU)-Cabugao, Ilocos Sur iti panangidaulo ni Mayor Edgardo “Ediboy” S. Cobangbang, Jr.
Daytoy a Proyekto ti DA-LGU ket tarawidwidan dagiti Local Farmer Technician (LFT’s) nga isuda Mr. Henry B. Saliganan ken ni Mr. Bert P. Vicente ken agpapaay ni Mr. Obas Bill Y. Baclig, Supervising Technician.
Segun pay ken ni Acting Municipal Agriculturist Robert S. Savella, dagiti sumaganad ti panggep daytoy a programa a nangrugi idi Hunio 16, 2015:
1. Pananggun-od ti kabaelan iti panagpatanor ti pagay babaen iti aktual a kapadasan manipud iti panagbunubon agingga iti panagapit.
2. Panangadal ti amin nga aspeto iti panagtan-ay ti pagay tapno umadu ti maapit.
3. Panangbaliw ti kadaanan a wagas ti panagmula ti pagay ket aramiden ti kabaruanan a takuat a mangingato ti matgedan.
4. Mangipasigurado ti 15% a ngatuan ti apit kada panagtalon ken 5% ti tinawen.
5. Panangpapigsa ti gimong ti mannalon ken panangnayon ti kabaelanda nga agmanehar iti naimulada a pagay.
Buklen ti panagadalda iti 16 a lawas manipud iti panagbunubonda.
Iti biang ni Acting Municipal Agriculturist Robert Savella ti DA-LGU, pinaregtana dagiti mannalon ti Barangay Bato nga ikagumaanan dagiti recipients nga adalen ti maited a baro a teknolohia ti panagtalon ket iyallatiwdanto iti padada nga agtaltalon para iti sapasap a pagririnnanudan.
Pinagyamanan pay ni Mr. Savella ti Gobierno Munisipal nga idauluan ni Mayor Edgardo “Ediboy” S. Cobangbang, Jr. ken ti DA-RFO 1 nga idauluan ni Regional Executive Director Valentin C. Perdido, Ph. D., ta maikkanda iti kastoy nga adal a mangiyintek iti napintas a pagbanagan iti mulada a pagay. # (Web In-Action)
Posted by Bayan ng Cabugao, Ilocos Sur at 1:45 PM
Subscribe to: Post Comments (Atom)


text:
STA. MARIA, Ilocos Sur – Saan laengen nga iti Kamanilaan ti pagrairaan ti grupo dagiti aggaagaw iti armas, pati payen ditoy Ilocos Sur.
Nagreport iti polis ni Reynaldo Apos Velasco, 32, baro, security guard, ken residente iti Barangay Pidipid, La Paz, Abra, nga inagaw ti dua a lalaki a mapapati a kameng ti Agaw-Armas Gang ti paltogna idi agarup 3:15 ti agsapa ti Enero 4.
Segun ken ni Apos, bayat ti panagbantayna iti M Lhuillier Pawn Shop a masarakan iti Barangay Poblacion ditoy nga ili, dua a lalaki a naglugan iti motorsiklo ti nagsardeng sada inasitgan ken nagpabigbig nga agency security inspector ti Urduja Security Agency.
Mapapati a binirok dagiti suspek ti lisensia ti paltog ken ti security identification card license ni Apos.
Kellaat, maysa kadagiti suspek ti nanggammat iti service firearm ni Apos a cal. 38 revolver a naisabbikel iti siketna sana dagus nga inikkat dagiti bala.
Impalladaw ti sabali a suspek ken ni Apos ti maysa nga identification card sada naglibas a nagturong iti saan nga ammo a destinasion.
Nailanad iti identification card ti nagan a Wilson L. Damayo ti #22 1st San Gabriel Extension, Santolan, Pasig.
Nangiwayat dagiti polis iti hot pursuit operation maikontra kadagiti suspek ngem negatibo ti resulta ti panagbirokda.
Agtultuloy ti panagimbestiga dagiti polis mainaig iti nasao nga insidente.
Daytoy ti damo a gundaway nga adda guardia a naagawan iti paltog iti daytoy nga ili.#


text:
Kolum: Iti Duyog ti Singasing
Ni Jaime M. Agpalo, Jr.
(Umuna a paset)
Codicil daytoy iti kallabes a topiko maipapan iti intay panagsursurat iti radio iti sumagmamano (innem) a tawen, ti sabali pay a pamataudan pangbiag iti pamilia. Kayatko man a lagipen ditoy ti panagsursurattayo kadagiti drama para iti religious program ta adda met pakainaiganna iti biagtayo, nga iti naminsan, inobserbarantayo ti kabibiag dagiti estudiante sadiay Minor Seminary idiay Vigan, bareng no maaronan pay ti essemtayo ket posible a dayta ti ambisionantayo a pagbalinan iti masakbayan, ta pudno la unay a makaengganyo idi iti panagrekrutda kadagiti agpadi.
Nupay nawayakami a mannurat iti radio a mangsurat iti kapkapnekanmi nga idea, maedit pay laeng dagiti script—basaen nga umuna ti editor ti MPBC (ni Sis. Tessie) sakbay a maipatangatang. Ma-reject dagiti script a saan a pumasa iti editorial policy. Nasken a maibagay kadagiti naimbag a pannursuro ken kababalin ken umayon iti pannursuro ti katekismo Katoliko, ken kas paset ti mission vision ti radio station.
Nupay saantayo a napadasan ti na-reject, naminduan sa (he-he-he!) a napaayabanak iti opisina ti editor ket napalagipanak maipapan kadagiti dialekto wenno dagiti isuratko a balikas—nasken nga umayon iti naimbag a pannursuro, maliklikan dagiti dakes ken saan a nasayaat a balikas-termino ken saan a nasayaat nga eksena a posible a maikaited iti impluensia wenno tuladen dagiti dumdumngeg, lalo dagiti ubbing a naganus ti panunotda..
No maminsan ngamin, adda dagiti eksena a pakaibuangan dagiti nadadagsen a balikas a mangkurikor kadagiti lapayag no di man panalpiitenna ti kimmot ket malipatan ti kinaasino ken kinaania ti pagsursuratan; sabali pay ti pannakairayo iti topiko ti sursuraten ket kaslan ‘tay alsado a nuang a ti la inna madaldalapus ken masarsari..
(Daytoy ti nakapaayabak. Iti agsurat iti makaparay-aw, ditay maaluadan no kua ti nakersang a dialekto, dagiti makaaprad karabukob a panagunget, dagiti makaspel a salitang-kanto, dagiti makalpay a termino tambay, dagiti mangibuyangyang iti kinababa ti kalidad dagiti balikas imbes a mangitag-ay ken mangidur-as.)
Ay, estrikto ti madre. Lalo kadagiti drama program a religious (Sunday program): tallo a para kadagiti Katoliko ken dua a para kadagiti Lutherans. Aggapu dagiti maaramid nga script a para kadagiti Katoliko iti missal sheet (pagbasaan wenno babasaen para iti misa). Translation dagiti drama a para kadagiti Lutherans, manipud Tagalog a mapan iti Iloko. Nalaklaka a suraten dagiti translation.
Kadagiti orihinal a manuskrito ti adda banbantotna a panunoten aglalo no agiray laeng ti suraten kadagiti mensahe manipud iti Nasantuan a Kasuratan ken kadagiti naimbag a kababalin, pannursuro ken talugading.
Iti drama a Biag ni Jesus, maipapan iti ebanghelio iti dayta a Domingo. Ilawlawag dayta nga ebanghelio ken no kasano nga iyaplay iti aginaldaw a panagbiag, panagilawlawag, panangiwanwan ken dadduma pay. Ti Dalan, Ti Pudno, Ken Biag ket maipapan kadagiti pannursuro ni Apo Jesus a nasken nga ipasagepsep kadagiti dumdumngeg, uray saan a nasisita a mangagsaw iti Biblia basta iparangna ti naimbag a pannursuro ken kababalin, a kas mapagwadan a Kristiano.
Ti nakitak a panglakagan no kasano ti panangsurat kadagitoy ket masapul nga agiray laeng, awanen ti sabali pay, iti didaktismo. Ti didaktismo ket kabangkagan ti panagsuratan a saan a pulos a maatianan.
(Maituloyto)


text:
Imbiit ni Jobert M. Pacnis
UR-URAYEN ni Manang Osang ni Sheng a balasangna ta sinukon daytoy ti nobiona idiay ili. Kasta met a yur-urayna ni Manong Jun a lakayna. Ita met ti sangpetda a kameng ti grupoda a layman a naggapu idiay Cebu a nagatendaranda iti seminar.
Itay napan a lawas nga inruangan ti balasangna ti panagpasiarto kano ti no-biona, a taga-kabangibang nga ili, a naam-ammona iti facebook. Kabak-daytoy a naggapu idiay Taiwan.
Segun iti balasangna, kayat kano a maam-ammo ida ti nobiona sakbay man laeng nga agsubli idiay abroad. Ken no awanen ti makatubeng, ikallaysanan ni Sheng tapno naragragsak met laeng iti panagsublina nga agtrabaho iti maysa nga electronics company.
Nalpas ti balasangda ti kinamaestra. Ngem saan pay a na-regular. Volunteer pay laeng iti elementaria ditoy barioda a Pammobo. Ngem saannan a tubngaren ti pannakiasawa daytoy yantangay nakalpas metten iti kursona. Sa maysa, addan natalged a trabaho ti nobiona nga agtawen laeng iti beinte singko. Mabalinna kano payen a petisionan ti pamiliana, no adda, tapno agnaedda sadiay Taiwan. Makaammo kano ti kompania a mangigastos iti amin.
Nakarikna iti pannakkel ni Manang Osang. Kasla ma-kitkitanan ti nasayaatto a pagbanagan ti balasangda.
Pagammuan ta adda nagsardeng a traysikel iti batog. Nagdardaras a rimmuar. Addan ti anakna. Kadua daytoy ti nobiona.
Sinabatna dagiti kassangpet. Kinablaawan ti manugangnanto. Nagmano pay daytoy.
Napaisem ti uneg ni Manang Osang. Manakman pay gayam ‘toy manugangkonto, naitanamitimna.
Dida pay nakakaskastrek iti balay idi inyeg ti tryasikel ni Manong Jun! Naragsakda nga immuneg.
Nagsasaritada iti uneg kalpasan a nakameriendada. Awanen ti makuna ni Manang Osang iti agbalinto a manugangda. Nasingpet ken nadayaw.
Isu nga idi kiniddaw daytoy a no kayatda, ibaganan kadagiti nagannak kenkuana a dumanondan, saandan a nagkedked nga agassawa.
Ngem idi ngannganin agpakada ti lalaki, naammuan da Manang Osang a saan gayam a Katoliko daytoy. Kameng ti maysa a sekta.
Ditan a nagbaliw ti rikna ni Manang Osang. Ken ammo-na, pati ti asawana, ta nadlawna ti reaksion daytoy.
Ket idi makapanaw ti lalaki, kinasaritada a nalapat ti anakda.
“Mommy? Daddy?” kasla saan a mamati ni Sheng iti nangngegna.
“Nalawag ti nangngegmo, anak,” kinuna ni Manong Jun. “Awan ti kasar no saan nga agpa-konbert nga umuna a Katoliko. Diak la kayat nga adda mailaok iti pamiliatayo a ditayo kapammatian!”
“Ngem…”
“Dayta ti pangngeddengmi, anak,” insupusop met ni Manang Osang. “Awanto ti urnos iti pagtaenganyo no agsupadikayo iti relihion.”
“No mapaannugotmo nga ag-Katoliko, awanto ti pulos a mangngegmo kadakami nga isusupiat iti panagsimpayo,” inggibus ni Manong Jun.
Awan naaramidan ni Sheng. Kinasaritana ti nobiona. Gapu ta ay-ayaten met nga agpayso ti lalaki, immannugot daytoy nga ag-Katoliko. Simmurot iti katkatugangenna a lalaki iti panagserserbi daytoy iti simbaan. Kanayon met a patpatangan, ad-adalan ti kuraparoko.
Kalpasan ti makabulan, nagbuniagen a Katoliko ti lalaki.
Ngem kadayta a malem, agsangsangit ni Sheng a simmangpet iti balayda.
“Agan-anoka?” masmasdaaw ni Manang Osang. “Dika ket agragsak ta naan-anayen a Katoliko ti agbalinto nga asawam!”
“Awanen ti mapasamak a kasar, Mommy!” inyanug-ogen ti balasangna.
“Ne, ta apayen?”
“Agpadi kanon ti nobiok!”#


text:
CAMP ELPIDIO QUIRINO, BANTAY, Ilocos Sur – Kas panangipatungpal iti pammilin ni PNP Chief Director General Alan Purisima, nagsasaruno dagiti operasion nga insayangkat ti kapolisan maikontra iti panaglakuan iti illegal a paputok ditoy probinsia sakbay ti isasangbay ti baro a tawen.
Rinaut ti nagtitipon nga elemento ti RID PRO1, PIB Ilocos Sur PPO, ISPPSC, ken police stations ti Cabugao, San Juan, Magsingal ken Sto Domingo dagiti paglakuan iti fireworks ken pyrotechnics kadagiti nadakamat nga il-ili ket kinumpiskada dagiti mailaklako nga illegal a paputok.
Nakasamsam dagiti polis iti walo pedaso a pla-pla, 21 boxes ti piccolo, 7 pedaso a lolo thunder ken 2 boxes ti dancing fire iti Magsingal; 60 boxes ti piccolo, ken 2 boxes ti watusi iti Parada, Sto. Domingo, idinto a 22 boxes ken 15 pedaso ti piccolo ken 3 pieces ti og iti Vacunero, Sto. Domingo; 247 boxes ti piccolo, 53 boxes ti pla-pla ken 6 pedaso ti whistle bombs iti Cabugao; ken 52 boxes ti piccolo iti San Juan.
Nangiwayat met iti operasion maikontra iti illegal a paputok dagiti intel operatives ti Candon City babaen ti direkta a superbision ni Supt. Marlo Castillo, hepe ti polis, partikular iti dayaen a paset ti Candon Arcade, Barangay San Jose idi agarup 9:00 ti bigat ti Disiembre 31 a nagresulta iti pannakasamsam ti 40 boxes a Pacquiao Ultramas wenno piccolo.
Nakadlaw ti aglaklako kadagitoy a paputok ket tinarayanna dagiti lakona idi umasideg dagiti polis.
Iti Vigan City, nagresponde dagiti polis iti panangidaulo ni PInspector Glenn Dulay idi nakaawatda iti report manipud iti maysa a maseknan nga agindeg nga adda aglaklako iti illegal a paputok iti Barangay Nagsangalan idi agarup 1:28 ti malem ti Disiembre 31.
Ngem idi makasangpet dagiti polis iti nasao a lugar, nakalibasen ti di nabigbig nga aglaklako a nangpanaw lattan kadagiti lakona a pakaibilangan dagiti mother rockets (kuitis), pyrotechnic/fireworks, judas belt 100 rounds ken 400 rounds, piccolo, ken pop pop.
Impan dagiti polis dagiti paputok iti police station para iti umisu a disposision.
Kabayatanna, nangiwayat iti last minute inspection iti paglakuan ti paputok iti daan a tiendaan publiko ti nagtipon a bunggoy ti polis ken kameng ti Bureau of Fire Protection ti Tagudin nga indauluan da PSenior Inspector Napoleon Gao-ay ken SFO4 Henedino Reduca idi agarup 10:30 ti rabii ti Disiembre 31 a nagtungpal iti pannakaisuko ti maysa a box a naglaon iti 5 a rim wenno 500 a plapla.
Maysa a Ronald Mendoza, stall owner ken residente iti Barangay Rizal, Tagudin, ti boluntario a nangisuko kadagiti paputok a kunana nga old stock.
Kas paset ti tignay ti gobierno nangruna ti Department of Health a panangpabassit dagiti matay ken masugsugatan iti panangsarabo iti baro a tawen, imbilin ni Purisima ti naing-inget a crackdown kadagiti aglaklako, agiwarwaras ken agusar iti illegal a fireworks ken pyrotechnics.
Sagudayen ti RA 7183, wenno linteg a mang-regulate iti pannakailako, panagpartuat, pannakaiwaras ken pannakaaramat iti firecrackers ken dadduma pay a pyrotechnic devices, karaman kadagiti paputok a maiparit ken kumpiskaen dagiti polis ti watusi wenno dancing firecrackers, piccolo, super lolo ken atomic big triangulo, mother rockets, lolo thunder, pillbox, boga, big judas belt, big bawang, kwiton, goodbye Philippines, kabasi, atomic bomb, five-star, pla-pla, og, giant whistle bomb ken dadduma pay nga awan ti labelna a paputok.
Sagudayen ti linteg a dagiti matiliw nga aglabsing ket mamulta iti saan a nakurkurang ngem P20,000.00 wenno nasursurok ngem P30,000.00 wenno pannakaibalud a saan a nakurkurang ngem innem a bulan wenno nasursurok ngem makatawen wenno agpada a multa ken pannakaibalud segun iti diskresion ti korte, malaksid ti pannakakansela ti lisensia ken business permit ti aglaklako ken panangkumpiska ti gobierno iti stock wenno inbentariona.#


text:
Alma mater
Ti Alma mater (Latin: alma "managtaraon/naanus", mater "ina"; pl. [masansan a maus-usar] almae matres) ket ti maysa nga alegoriko nga insasao iti Latin para iti unibersidad wenno kolehio. Daytoy ket inus-usar a mangibaga ti eskuela a nagbasaan ti maysa a tao.[1]
Sakbay iti moderno a pannakausarna, ti Alma mater ket maysa idi a pammadayaw a titulo iti Latin para kadagiti nadumaduma a diosen nga ina, a naipangpangruna kada Ceres wenno Cybele,[2] ken kalpasanan iti katolisismo para kenni Birhen Maria. Ti taudan iti agdama nga usar ket ti iti pasasao ngao Alma Mater Studiorum ("managimbag nga ina kadagiti panagadal") iti agtultuloy nga agtpatpataray a kaduogan nga unibersidad iti Akinlaud a lubong: ti Unibersidad ti Bologna, a napundar idi 1088. Daytoy ket mainaig iti termino iti alumnus, a mangibagbaga iti nagturpos iti unibersidad, ken ti literal a kaibuksilan ti "maysa a nataraonan."[3]
Dagiti nagibasarans[urnosen | urnosen ti taudan]
- ^ "Alma mater" at Dictionary.com. Naala idi Hulio 11, 2011.
- ^ Shorter Oxford English Dictionary, 3rd edition
- ^ Cresswell, Julia (2010). Oxford Dictionary of Word Origins. Oxford University Press. p. 12. Naala idi 18 Mayo 2015.
Dagiti silpo ti ruar[urnosen | urnosen ti taudan]
- Midia a mainaig iti Alma mater iti Wikimedia Commons
- Website ti Alma Mater Europaea


text:
Saan a malibak a dagiti Filipino ti kalaingan nga agteks iti sangalubongan gapuna a nabirngasan toy pagiliantayo a text capital iti lubong. Dakkel ti mapaspastrek dagiti telecommunication companies ditoy pagilian babaen laeng dagiti ginasut a milion a text messages nga ipatpatulod dagiti kailian iti inaldaw-aldaw.
Iti kallabes, adda gandat a mangbuis kadagiti text messages tapno manayonan ti pamastrekan ti gobierno. Ngem saan a naituloy daytoy a gandat gapu iti yaalma dagiti adda selponna.
Ita, adda manen gandat a mangibaba iti charges iti text messaging ken tawag, banag a nakaragsakan dagiti adda selponna agsipud ta dakkel a pakaibbusan iti load ti itatawagda ken panagipatulodda iti text messages.
Ngem sabali ti agay-ayuyang iti panunot ni Sen. Richard Gordon: saan a maipabassit ti charges iti text messages no di ketdi mataginayon ngem sumrek iti kaha ti gobierno ti kagudua ti singsingiren dagiti telcos a charges.
Kinuna ni Gordon a no maikkat a maminpinsan dagiti charges iti text message, dakkel a pakadangranan dagiti telecommunication companies. Insingasingna ketdi a mataginayon ti P1 a charge tunggal text message ngem sumrek iti kaha ti gobierno ti P.50 tapno maurnong dagitoy para iti pannakaipasdek iti maysa nga espesial a pundo a maaramat para iti pannakaital-o ti edukasion, pannakapundo dagiti programa iti salun-at ken pannakaited iti ad-adu a benepisio kadagiti senior citizens ti pagilian.
Dakkel ti merito daytoy a singasing ni Gordon. No agipatulod ti nakurang a maysa a milion nga addaan selpon iti 10 text messages, makapastrek ti gobierno iti P18.17 bilion iti makatawen wenno P90.87 iti lima a tawen. Bassit pay ketdi daytoy agsipud ta ad-adu nga amang ti maipatpatulod a text messages iti inaldaw.
Idagadagmi ti panangsuportatayo iti gakat ni Gordon a mangbuangay iti special education tax fund agsipud ta maaramat daytoy para iti pannakapasayaat iti edukasion iti pagilian. Babaen ti pundo a mapaadda manipud kadagiti text messages, makaipatakder ti gobierno kadagiti pagadalan, makagatang kadagiti lamisaan, tugaw ken libro, mayempleo dagiti kabarbaro a mangisursuro ken maipangato ti sueldoda, maipromot dagiti prinsipal a mangimaton kadagiti pagadalan ken mapakan dagiti agbasbasa iti elementaria iti uppat a bulan nga agtungpal iti ibabassit ti bilang dagiti malnourished nga ubbing a maysa kadagiti kangrunaan a gapu iti panagikkatda nga agbasa.
Awan ti makitami a rason tapno agkedked dagiti telecommunication companies iti daytoy a singasing ni Sen. Gordon. Babaen ti panangitedda iti kagudua iti P1 a singsingirenda iti text messaging kadagiti agtagikua kadagiti selpon, makatulongda iti dakkel iti gobierno iti pannakaipaay iti nasaysayaat a serbisio kadagiti tattao, nangruna dagiti marigrigat nga agbasbasa.
Daytoy ti gakat a rumbeng a sertipikaran ti administrasion a prioridad a maipasa iti panaglukat ti Kongreso iti daytoy a Hulio.#


text:
NARVACAN, Ilocos Sur – Maysa a bakla ti naiwalang iti maysa a pagpallailangan iti Barangay Sulvec ditoy nga ili idi agsapa ti Enero 6.
Nasarakan ti di pay nabigbig a bangkay a maysa a bakla a nakasubsob ti rupana iti daga ken nagsagrap kadagiti sugat a nagtaud iti cal. 9 mm iti Paraiso ni Juan a masarakan iti nasao a barangay.
Nakasarak dagiti nagresponde a polis iti tallo a kapsula manipud iti nasao a paltog iti abaga ti agsikko a kalsada iti nadakamat a pagpallailangan.
Naipan ti bangkay iti maysa a funeral parlor para iti pannakaautopsiana.#


text:
STA. LUCIA, Ilocos Sur – Kataptapog pay la ti 2013, nagsagrapen iti malas dagitoy nga agina gapu iti pannakadungparda iti lugan iti malem ti Enero 3.
Nupay inreport ti doktor ti Candon City Hospital a naisalakanen iti peggad ni Jedelyn Cardenas y Quilindrino, naiyalis ti walo bulan ti tawenna nga anakna a babai iti maysa nga ospital iti San Fernando gapu iti kinagrabe dagiti dunorna.
Segun iti police blotter, mapapati a kellaat a bimmallasiw ni Cardenas, ubbana ti anakna, iti kalsada ket saan a napakadaan ni Loremi Alagano y Amano, 39, naasawaan, ken residente iti Milagrosa St., Sta. Ana, Manila a puon ti nakadungparanna kadakuada.
Naipan ni Alagamo iti police station para iti pannakapalutpotna.#


text:
Ni Danny B. Antalan
(Maudi iti dua a paset)
Tatta a nakaruar manen, mapalubosan ngatan nga agballasiw-taaw?
Ngem makaruar ngata ditoy pagilian ni GMA no kasapulan met a mangala iti pammalubos iti tallo a korte gapu kadagiti kaso a sangsanguenna.
Ken narigat a makaruar ngata, ta adu unay ti masapul a sungbatanna, pakairamanan ditan ti kontrobersial a “Hello Garci”, ti mapapati a wiretapped conversationda iti maysa a nangato nga opisial ti Comelec mainaig iti panagkusit idi 2004 presidential election a nakaigapu iti panagprotesta dagiti tattao iti kalsada tapno pilitenda nga aglusulos iti takemna. Isuna laeng ta awan nagmamaayanna.
Adda pay ti $329.5 milion nga NBN-ZTE deal; ti Jocjoc Bolante Fertilizer Scam; PNR Railway Deal scam; Russia Euro General airport scandal; P105 milion PNP helicopter deal, ken dadduma pay.
Iti biang ti Malacanang, dida metten nakiriri iti desision ti korte nupay napasamak ti panakawayawaya ken ni GMA dua nga aldaw kalpasan ti State of the Nation Addres ni Presidente Aquino. Iti dayta a SONA, kinuna pay met ni PNoy nga itultuloyda ti panangbirok iti hustisia kadagiti inar-aramid ti sigud a presidente bayat ti panagtakemna.
Kinuna ketdi ti Malakaniang a daytoy ti mangipaneknek nga adda bangen ti akem iti nagbabaetan iti ehekutibo ken hudikatura. Saan a kas kunkunada a kontrol ni PNoy ti tallo nga adigi ti gobierno.
Naipaimadan iti Commission on Elections dagiti addangda iti panagprogreso ti nasao a kaso. Uray ket COMELEC met ti nangipila iti kaso.
Ngem ketdi, nakasaganan ti nadagdagsen a kaso a plunder maikontra ken ni GMA. Non-bailable, kayatna sawen, di mabalin nga agpiansa. Kayatna a sawen, iti oras a maaresto manen ni GMA, awanton ti gawayna a makaruar agingga a malpas ti kaso… no mapaneknekan nga awan pakainaiganna. Ngem no adda, inkapilitan nga aggian iti pagbaludan. A kas iti panaggian iti pagbaludan ni sigud a presidente Joseph Estrada, nga inagawanna ti takem idi 2001.
Ti di mapiansaan a kaso ti panagkusit ket nagramut manipud di napintas a panakabusbos iti pondo ti Philippine Charity Sweeptakes Office.
Ngem kitaentayo met ti siglaten ti Malakaniang. No agturogturogda, mariinganda laengen nga adda gayamen ni GMA iti ruar ti Filipinas. Adu met ti pakulo no kua ni GMA, kas koma iti isasarangna iti publiko a naka-wheelchair, a natulad payen ti dinutokanna a Chief Justice Renato Corona… a na-impeach met laeng.
Adda pay laeng ti brace ti tengngedna, kunadan sa.
Iti biang met ni sigud a presidente Arroyo, bayat nga adda temporario a waya-wayana, ganasenna pay laeng ti kaaddana iti sidong ti appo, anak, kapamilia ken kakabagianna, agraman dagiti kakailianna iti maikadua a distrito ti Pampanga nga iserserbianna.
Alas 930 ti bigat idi naammuanda a mabalinen nga agiposte ti piansa, insigida a naisagana ti P1 a milion. Alas dos y media iti malem, babaen ti coaster a puraw a naglugananna, nagsuot met laeng iti white suit, rimmuaren iti VMMC. Adu ti nangpadas a nanglapped iti luganna, nangruna dagiti nadalananna iti panagtakemna, ngem awanen ti naaramidanda iti panagarangkada ti luganna. Awan sawirnan iti dalan agingga a nakadanon iti La Vista Village, Quezon City. Ditana laeng a linuktan ti tawa ti lugan, impettakna ti isemna agraman ti panangiwagaywayna ti imana kadagiti die-hard a supportersna.#


text:
Itay lawasna, nadayyeg ti probinsia gapu iti pammaltog sadiay Barangay Balaleng Laudenia, Bantay, Ilocos Sur. Iti daytoy nga insidente, tallo a biag ti nagudas. Ita, nakamassayag dagitoy idinto nga agladladingit dagiti pamiliada.
Mapapati a nagramut ti pammaltog gapu iti riri iti dado. Ngem no amirisen, saan koma nga umdas daytoy a mangiduron iti maysa a de-pamilia a manggudas kadagiti kalugaranna a maysa pay met kadakuada ti kumpadrena. Ken nangruna, saan koma a napasamak daytoy no awan ti ikut daytoy a paltog a nangsairo iti nakullaapan a panunotna tapno manggudas iti biag.
Nagudas met ti pimmaltog kadagiti agkabsat babaen ti maysa a polis a kalugaranda met laeng. Segun iti inbestigasion, idi nakangeg ti polis kadagiti kanalbuong, rimmuar iti balayna tapno agusisa. Nakitana dagiti dua a tao a napasag ken ti suspek a nakaiggem pay laeng iti paltogna.
Nagpabigbig ti polis idinto nga imbilinna ti panangisuko ti suspek iti paltogna. Ngem mapapati nga impaturong ti suspek ti paltogna iti polis ket napilitan ti naud-udi a nangpaltog iti suspek a puon ti nakatayan daytoy.
Nakas-ang nga annugoten ngem napaneknekan manen ti pagsasao a no ania ti inmulam, isu ti apitem. Kimmettel ti suspek iti biag babaen iti paltog ket nakettel ti biagna babaen met laeng iti paltog.
Ngem ditoy pagilian, maysa a kinapudno ti panagraira dagiti paltog iti ikut dagiti saan a responsible a tattao. Paneknekan dayta dagiti naruay a pammapatay nga insayangkat dagiti riding in tandem, dagiti panagsaneb, panaghold-ap, dagiti krimen a nakausaran dagiti paltog.
Kunaentayo a saan met a nagbaybay-a dagiti pannakabagi ti linteg iti pagrebbenganda. Masansan a mairakurak iti radio, iti telebision ken mabasa kadagiti warnakan dagiti panagsukisok nga insayangkatda kadagiti pagtaengan dagiti masuspetsa nga adda iduldulinda a paltog ngem kaadduanna met a dagiti makumpiskada ket dagiti aglatlatin a paltik wenno kadaanan a kalibre. Ngem saan a malibak nga adu dagiti aglemlemmeng a nangato ti kalibreda a paltog a masansan a maaramat kadagiti krimen wenno dakes wenno illegal nga aramid.
Maigunamgunam ngarud ti naing-inget a proseso iti panagtagikua kadagiti paltog. Masapul a naes-estrikto ti panangimbestiga iti kinatao dagiti agaplikar iti lisensia nga agikut iti paltog. Nakaam-amak a palubosan ti maysa a tao nga agikut iti armas idinto a nagatel ti ramayna a kumalbit iti gatilio.#


text:
Nairuaren ti libro maipapan iti Isla Fuga, ti isla a karaman iti grupo dagiti isla iti Babuyan ken maysa kadagiti barangay ti Aparri, Cagayan, iti panangipablaak ti St. Paul University-Quezon City.
Napauluan iti Isla Fuga: Sacred Scapes, sinurat daytoy ni Dr. Ronel Dela Cruz, tubo iti Maddalero, Buguey, Cagayan ken agdama a direktor ti Center for Social Innovation and Research ti nasao nga unibersidad.
Maysa a naidumduma a dokumentario ti libro maipapan kadagiti umili a mangikagkagumaan nga agbiag iti laksid dagiti agsasamusam a saplit ti nakaparsuaan ken panagbalbaliw.
Dagiti namaris a ladawan ken detaliado a panagiladawan, iparangda dagiti pampanunot ken dardarepdep dagiti tattao ken dagiti grupo dagiti komunidad a mangbigbig iti Fuga a kas maysa ken kakaisuna a “pagtaengan.”
Malaksid a napateg ti libro para kadagiti lokal ken ganggannaet a turista, umisu daytoy a libro a para kadagiti serioso a sosiologo ken antropologo, ken kadagiti estudiante kadagitoy a tay-ak. Napateg pay daytoy a kontribusion kadagiti obra dagiti historiador, ken nasken a basaen ti tunggal maysa nga addaan iti panangipateg kadagiti nasken a tagipatgen iti daytoy a lubong.
Saan laeng a libro ti Isla Fuga: Sacred Scapes no di ket maysa daytoy a panangamiris iti kananakem, komentario iti kagimongan ken iti historia, maysa a rangtay a namagsipul iti natural iti espiritual, ken maysa a nabaknang ken agduduma a buya a mangiparang iti panunot, nakem ken kararua ti autor ken kadagiti tattao ti Fuga.
Kadagiti interesado a maaddaan iti kopia ti nasao a libro, ag-text/tumawag iti 0918 965 3224 wenno iti (02) 726 7986 loc 174. (AST)


text:
STA. CATALINA, Ilocos Sur. – Tallo a lalaki ti nagbalin a biktima ti nagsina a pannagbat iti Burgos, Sta. Cruz ken ditoy nga ili itay nabiit.
Natagbat da Wilmer Corpuz, 30, stay-in worker ti MMM Lechon Manok and Liempo, taga-Dingras, Ilocos Norte; ni Urbano Dizon y Pimentel, 40, mannalon, naasawaan, residente iti Barangay Callitong, Burgos, Ilocos Sur ken ni Dante Andaquig y Cortez, 49, naasawaan, mannalon, residente iti Barangay Quinsoriano, Sta. Cruz, Ilocos Sur a mapapati a nagramut iti dati a susikda kadagiti suspek.
Segun iti report manipud iti polis ditoy nga ili, maturog koman ni Corpuz iti agarup ala una iti parbangon ti Hunio 30 iti naedda a balay iti Barangay Cabuloan, Sta. Catalina, Ilocos Sur idi mapapati a simrek ni Leo Daniel Salas, 21, baro, taga-Laoag City, katrabahuan ni Corpuz, sana tinagtagbat ti biktima a nakasugatan daytoy iti kannigid a sikona, ken kannawan a gurongna.
Naitaray ni Corpuz iti St. James Hospital idinto a naipaima ti suspek kadagiti polis para iti pannakapalutpotna.
Sakbay ti insidente, segun dagiti katrabahuan dagiti dua, nagsubang dagitoy idi addada iti dalanda nga aggawid ngem naanawada.
Kabayatanna, natagtagbat ni Dizon bayat ti panaginumda iti kumparina iti pagtaengan daytoy agraman sumagmamano a di nainagan a kakaduada iti agarup alas 9:20 ti bigat ti Hunio 27.
Naammuan iti report nga immasideg lattan ni Buenaventura Lazaro, Jr., 76, balo, residente iti Barangay Callitong, Burgos, Ilocos Sur kadagiti aggiinum ket tinagtagbatna ni Dizon a nagsagrapan daytoy iti sugat iti kanawan a paset ti ulona ken kanawan nga abagana.
Naitaray ti biktima iti Judge Guerrero Hospital iti Santa Maria, Ilocos Sur idinto a boluntario a simmuko ti suspek iti polis ti Burgos, Ilocos Sur.
Saan a narekobre dagiti polis ti igam a naaramat iti pannagbat.
Dati a susik ti mapapati a motibo ti pannagbat.
Kabayatanna, ni Jose Santos Calanno y Jacobe, 80, naasawaan, mannalon, residente met laeng iti Barangay Quinsoriano ti mapapati a timmagbat ken ni Andaquig iti agarup 1:50 ti malem ti Hunio 26.
Segun iti report, napan inyawid ti biktima dagiti kaldingna ket idi aggawiden, inatake ti suspek a nakaiggem iti buneng. Timmaray ti biktima ngem naidaramudom ket tinagtagbaten ti suspek iti nadumaduma a paset ti bagina. Nabaelan ti biktima nga inagaw ti buneng manipud iti suspek sa timmaray.
Naitaray ti biktima iti Candon City Hospital para iti pannakaagas dagiti sugatna.#


text:
TAGUDIN, Ilocos Sur – Sodium cyanide ti suspetsa dagiti doktor iti maysa nga ospital ditoy a nakagapu iti pannakatay ti dua ken pannakayospital ti pinullo a mangngalap manipud iti Barangay Pilar, Sta. Cruz, Ilocos Sur.
Kinuna ni Dr. Eugene Dauz, dadaulo ti Tagudin General Hospital a panagsakit iti ulo ken tian, panagsarua, panagtakki, pannakaulaw, panaggurigor ken nairut a panaganges dagiti inagal dagiti mangngalap a naiserrek ditoy nga ospital sana innayon a suspetsana a sintomas dagitoy iti sodium cyanide poisoning.
Duan ti natay a mangngalap idinto a nasurok a 50 dagiti nayospital gapu iti kontaminado a karayan a nagbatokan dagiti mangngalap kalpasan ti mapapati a panagaramat ti maysa a di nainaganan a mangngalap iti sodium cyanide tapno nadardaras ti panagalada iti ipon.
Nainaganan dagiti natay a da Ronald Jacinto, 28, ken Loreto Cabradilla, 48, agpada a residente iti Barangay Pilar, Sta. Cruz, Ilocos Sur idinto a naitaray iti ospital dagiti kalugaranda a pakairamanan da Arnel Pascua, 20; Patrick Pascua, 17; Mateo Antolin, 20; Benito Nalaoagan, 40; Hector Cabradilla, 49; Joel Rondaris, 25; Arnold Rondaris, 27; Christian Gaoat, 31; Edgar Cabradilla, 41; Alvin Peralta, 16; Rocky Manzano, 22; Jake Balanza, 29; Jomar Laurentino, 17; Ronald Cabuenas, 24; Erwin Cabuenas, 24; Rea An Cabradilla, 13; Orlando Corpuz, 14; Romy Bermudez, 26; Joseph Bermudez, 21, Aboy Gascon, 22; Rolando Bio, 32; ken David Manzano.
Nupay kasta, nagawid met la ti kaadduanna kadagitoy malaksid ti sumagmamano a pinagbati dagiti doktor tapno maobserbada pay.
Segun ken ni Dauz, agdagup pay iti 30 a residente iti nasao a barangay nga adda nariknada a sintomas ti pannakasabidong ti napan iti ospital tapno maipakatan iti agas kalpasan ti panangiwaragawag ni Vice Gov. Jerry Singson a libre iti iseserrekda iti ospital.
Segun iti maysa a residente ti nasao a barangay, maysa a kalugaranda ti nagaramat iti sodium cyanide tapno maparasuk dagiti ipon ket nalaklakada a mapakatan iti sayot.
Nupay kasta, nagkitakit daytoy a mangibaga iti nagan ti kalugaranda.
Kinunana pay a pammatida a saan a sodium no di ti kontaminado a karayan ti nakagapu iti pannakayospital dagiti kabarangayanna.
Ngem kinuna ni Dauz a suspetsana a dagiti sintomas ket parnuay ti cyanide poisoning.
“Ti cyanide, baraduenna ti oxygen a mapan iti bara, isu a ti tao, matay a saan a makaanges wenno agkaroon iti cardiac arrest,” kinuna ti doktor.
Iti interbio ni Dauz iti radio, kinunana nga iti historia ti pasamak, “makalawas sakbayna, adda nagusar iti sodium cyanide iti Barangay Las-ud, nagayus ti danum ket napan iti Barangay Pilar ket daytoy ti nangsabidong kadagiti mangngalap a nagbatok a nagala iti ipon.
“Iti cyanide, no nangato ti dose, matay a dagus ti tao. Ngem siguro bassit ti trace ti cyanide (iti karayan), nain-inut a nagmanifest iti tao,” kinuna ni Dauz.
Kinuna ni Dauz nga impakaammonan ti napasamak iti Department of Health ket mangibaon daytoy iti toxicologist a mangamiris no ania talaga a kemikal ti nangsabidong kadagiti mangngalap.
Kinuna ni Dauz a maeksamen ti danum ti karayan ken maalaan iti blood sample dagiti pasiente.
Kabayatanna, kinuna ti hepe ti polis ditoy nga iti panagpalutpotda, naammuanda nga adda taga-sabali a barangay a presente iti panagbatok dagiti mangngalap iti ipon, ngem awan ti pruebada a dagitoy ti nagusar iti sodium cyanide.
Kinunana nga uray dagiti napagsaludsodanda a biktima ti pannakasabidong ket awan ti maibagada a makatulong kadakuada iti panagimbestigada.#


text:
Nalatak a Selio ti Estados Unidos Great Seal of the United States
Bangir iti Selio Dagiti salaysay Agus-usar
Ti Estados Unidos Naampon
1782 Paltok
Maysa a nabalitokan a gloria, a nagparparang iti ulep, a palpalikmutan iti lugar nga asul nga addaan iti sangapulo ket tallo a maris a pirak a bitbituen Kalasag
sangapulo ket tallo nga agtaktakder a baras, iti maris a pirak ken nalabbaga; ken maysa a nakailad a maris nga asul Gayamudaw
Maysa a Paltok nga Agila a naipakita Pasasao
E pluribus unum (iti rupa) Annuit cœptis ken Novus ordo seclorum (iti bangir) Sabsabali a nagyan
Iti kanawan a kabbeng ti agila ket sanga ti olibas; iti kanigid a kabbeng ket sangapulo ket tallo a panpana; iti sippitna ket, maysa a lukot nga addaan ti pasasao; ti bangir ket addaan iti saan pay a nalpas a piramida. Iti murdong ket maysa a mata iti uneg ti trianggulo, a napalikmutan iti gloria." Panagusar
Iti tungpalan, sursurat a patente, ken adu pay
Ti
Nalatak a Selio ti Estados Unidos ket naus-usar a pamasingkedan kadagiti dokumento nga isaysayasay iti Pederal a gobierno iti Estados Unidos. Ti balikas ket inus-usar para iti pisikal a selio ken ti kadawyan a tabas. Ti Nalatak a Selio ket immuna a nau-usar iti publiko idi 1782.
Ti rupa ken bangir ti nalatak a selio ket maus-usar a nailian nga
eskudo iti Estados Unidos.
[1]


text:
Cabugao, Ilocos Sur – Naangay ti 2015 District Science Quest babaen iti Tema: “Philippines: A Science Nation Innovating for Global Competitiveness” itay nabiit iti Cabugao Cultural and Sports Complex, Brgy. Rizal, Cabugao, Ilocos Sur.
Iti Part 1, naangay ti Registration of Participants.
Naangay met ti ababa a programa iti nasao a pagadalan a nagatendaran dagiti Science Teachers ken Clubbers nga ub-ubbing a naggapu iti intero a 26 a pagadalan ti Cabugao DepED District.
Kalpasan ti Prayer ken pannakakanta ti National Anthem ken Cabugao Hymn, nag-Welcome Talk ni Mrs. Estrellita M. Siruno, School Principal II, CNCS ket nagyaman ta maipatungpal daytoy nga aktibidad a mangipaay ti sirib iti pakaseknan ti siensia kadagiti ubbing ken iti aglawlaw.
Kalpasan ti Intermission Number ti CNCS ROYSC, naipresentar dagiti Opisiales ti ROYSC ken ROSCA ket pinagsapata ida ni Mrs. Estrellita M. Siruno, Principal II.
Naisaganad met ti panangipaay ti Mensahe ni SBM Dr. Jemaima S. Tan-Yee, Committee Chairman on Education. Kimmablaaw ken nagyaman ta adda dagiti ubbing nga agduyos iti siensia. Pinadayawanna ti kinaregta dagiti mangisursuro, nagannak ken Guardian a mangtartarabay kadagitoy tumantanor ti siribna iti Siensia nga ub-ubbing. Innayon ti Konsehala a napateg daytoy a pagsiriban a maipasagepsep iti naganus a panunotda ta iti siensia ket maysa a napateg a ramen ti panagbiag ti tao ken iti kagimongan a paggargarawanda. Kuna ti Konsehala a makikaysa isuna ken ti Gobierno Munisipal iti Sektor-Edukasion iti agtultuloy a gannuat a mangipromot ti pannakapadur-as ti kabaelan ken pagduyosan dagiti ubbing babaen iti Siensia kas ipaganetget ti Tema: “Philippines: A Science Nation Innovating for Global Competitiveness ”.
Kalpasan ti Intermission Number ti District ROSCA Officers, nangited ti Orientation ni Mrs. Evangeline U. Seatriz, District Science ROSCA President.
Simmaruno ti Contest Proper iti walo a naisagana a mapagsasalipan: Science Quiz; Techno Quiz; Environmental Quiz; Collage/Scrap Art Contest/Investigatory Project; Sci- Essay; Sci-Dama (Water and Power Patrol).
Kabayatanna, iti Teachers Category, naaramid ti Strategic Intervention Material (SIM) Grade III to VI ken Investigatory Project – Applied and Life (Individual & Team)
Naaramid ti Coronation Rites iti Part IV ti programa.
Nakoronaan da Mr. Science 2015 – Gabriel Caesar Sumibcay ken ni Miss Science 2015 Princess Marielle G. Roque; naikkan met ti Sash, Coronet ken Trophy ti innem a runner-up babaen kadagiti nadutokan ken nagannak kasta metten a naikkan ti Sash iti 18 nga agparis iti babaenda a kandidata. # (Web In-Action)


text:
Ipalagip ti Secretariat ti ALVIYA Literary Foundation nga agpatingga ti panagawat ti Secretariat kadagiti maisalip iti Grand Final ti Salip iti Sarita (Pasalip ALVIYA iti Sarita) iti Pebrero 28, 2017.
Maysa a gannuat daytoy Pasalip ALVIYA iti Sarita nga agpanggep a tumulong iti ad-adda pay a pannakaparang-ay ti Literatura Ilokana. Es-esponsoran daytoy ni Alex Vicente Yadao, tubo iti Libertad, Abulug, Cagayan ngem agnaeden iti New York, USA. Ni met Dr. Freddie Padua Masuli, maysa a mannursuro iti Cagayan State University, ti napusgan a mangimaton iti daytoy a pasalip.
Dagiti pagalagadan:
1. Dagiti laeng nangabak iti Pasalip ALVIYA iti Sarita iti 2012-2016 ti kualipikado a makisalip.
2. Nawaya ti makisalip a mangpili iti ania man a tema a kayatna a suraten.
3. Agatiddog ti pakisalip iti 10-25 a panid iti short bond paper, nai-computer babaen ti MS Word (agusar iti Times New Roman, Font Size 12) iti doble espasio ken addaan iti maysa a pulgada a margin iti amin nga igid ti bondpaper.
4. Maysa laeng a sarita ti maipalubos nga isalip ti tunggal mannurat a makisalip.
5. Nasken a bukod a putar ti autor ti maisalip, saan pay a naipablaak iti ania man a magasin, ken saan a patarus manipud iti aniaman a lengguahe.
6. Ti laeng parbo a nagan ti autor ti agparang iti manuskrito a maisalip. Mapakuyogan ketdi ti opisial nga entry iti maysa pay a dokumento a nakailanadan dagitoy: paulo ti sarita, parbo ken pudno a nagan ken kabibiag ti autor agraman numero a pakakontakan kenkuana.
7. Ipatulod dagiti dua a dokumento (sarita ken ti impormasion maipanggep iti autor) babaen iti elektroniko a wagas (e-mail) iti daytoy nga e-mail account: freddie.padua.masuli@gmail.com.
8. Nasken a maipatulod iti Secretariat dagiti dua a dokumento iti saan a naladladaw ngem alas-11:59 ti Pebrero 29, 2016 (oras iti Filipinas).
9. Saan a mabaliwan ti pangngeddeng dagiti hurado malaksid no maduktalan a nasalungasing ti Pagannurotan Bilang 5. Awananto metten ti autor iti gundaway a makisalip pay kadagiti masungad a pasalip ti ALVIYA.
10. Makipagtagikua ti ALVIYA Literary Foundation dagiti mangabak a sarita nupay addaan latta iti karbengan ti autor iti copyright daytoy. Maaddaan pay ti agpasalip iti karbengan a mangipablaak kadagitoy mangabak a sarita iti ania man a wagas a kayatna nga aramaten karamanen ti elektroniko ken tradisional a wagas ti panagipablaak.
11. Umawat ti Grand Winner iti Cash Prize a P50,000.00, sertipiko ti pammadayaw ken maysa nga ALVIYA medallion.
12. Mayawat ti premio ti Grand Winner bayat ti GUMIL Filipinas National Convention iti 2017.
(Naipablaak iti Bannawag, Enero 9, 2017 a bilang.)


text:
Ramón Menéndez Pidal
Ni Ramón Menéndez Pidal (Marso 13 1869 - Nobiembre 14 1968) ket maysa a pilologo, historiador, polklorista, ken mediebalista nga Español. Isu ket nagadal ti adu para iti Pagsasao nga Espaniol ken ti polklore ti Espania. Ti sentro nga inobrana ket ti sarita ni El Cid.
Isu ket naipasngay idiay A Coruña, Espania. Ti amana, a ni Juan Menéndez Fernández, ket maysa nga abogado ken magistrado, a nanipud idiay Asturias. Ti inana ket ni Ramona Pidal, maysa met laeng nga Asturiana.
Isu ket nagadal idiay Universidad de Madrid. Idi 1899 isu ket nangipagulo ti Romanse a panagadal iti dayta met laeng a unibersidad, ti puesto a tinengngelna aginggana idi nag-retiro.
Isu ket nabutosan a simrek idiay Real Academia Española idi 1901.
Idi 1925 nabutosan pay isuna a kas direktor iti Real Academia Española; ngem nagikkat isuna ti puesto a daytoy idi 1939 tapno ag-protesta a kontra kadagiti politika a klima idiay Espania idi dayta a panawen.
Idi Gubat Sibil ti Espania nagyan isuna idiay Pransia, idiay Kuba ken idiay Estados Unidos iti Amerika.
Dagiti obra (napili)[urnosen | urnosen ti taudan]
- Ti sarita dagiti pito a maladaga ti Lara (1896) [1]
- Dagiti sapasap a kronika ti Espania (1898) [2]
- Elementario a Manual ti Gramatika iti Espaniol a Pakasaritaan (1904) [3]
- Ti Leones a dialekto (1906)
- Kanta ti Mio Cid: testo, gramatika ken bokabulario (1908-1912)
- Dagiti taudan ti Espaniol (1926)
- Ti Espana ti Cid (1929)
- Ti kapanunotan ni Emperador Carlos V (1938)
- Relikia ti Espaniol nga epiko a daniw (1952)
- Hispanio a balado (1953)
- Lawlaw ti pagsasao a Basko (1962)
- Padre Las Casas:Ti dua a personalidadna (1963)


text:
Paul Heyse
Ni Paul Johann Ludwig von Heyse (15 Marso 1830 – 2 Abril 1914) nailidding nga Aleman a mannurat ken agipatpatarus. Isu ket kameng dagiti dua a naipangpangruna a kagimongan a literario, tiTunnel über der Spree idiay Berlin ken ti Die Krokodile idiay Munich, isu ket nagsursurat kadagiti nobela, daniw, ken dagiti 177 nga ababa a sarita, ken dagiti agarup a sangapulo ket innem a drama. Ti dagup dagiti adu ken nadumaduma a pinataud ni Heyse ket nakaaramid kaniana ti maysa a kangrunaan a panakailadawan kadagiti Aleman a lallaki dagiti letra. Nagunggunaan isuna ti Premio Nobel iti Literatura idi 1910 "a kas paamadayaw ti naitungpal a kinaartista, a nasagepsepan iti kinapudno, nga agnanayon a nagiparang iti atiddog ket narang-ay a karrer a kas maysa a liliko a mannaniw, dramatista, nobelista ken mannurat kadagiti nalatak nga ababa a sarita iti lubong." Ni Wirsen, maysa kadagiti hues iti Nobel, ket kinunana a ti "Alemania ket awan pay ti nalatlatak a henio ti leterario iti sakbay ni Goethe." Ni Heyse ket isu ti maikapat a kalakayan a laureado iti literatura, kalpasan ni Doris Lessing, Theodor Mommsen ken Jaroslav Seifert.


text:
CABUGAO, Ilocos Sur – Maysa a mannalon ti napaltogan ditoy nga ili idi Mayo 14 idinto a sabali pay a mannalon iti Sta. Catalina, Ilocos Sur ti inaresto dagiti polis idi Mayo 15 gapu iti panagpaputokna iti baet a maipakpakat ti gun ban ditoy probinsia.
Iti report manipud iti polis ditoy, napaltogan ni Hadji Tisbe y Laurente, 29, naasawaan, mannalon, ken residente iti Barangay Daclapan ditoy nga ili bayat a matmaturog iti kalapaw a naipatakder iti lauden ti family house ni baketna idi agarup alas 11:50 ti rabii ti Mayo 14.
Simrek ti bala iti agongna sa rimmuar iti makannigid a pingpingna.
Naitaray ti biktima iti Suero Clinic and Hospital para iti pannakatamingna a medikal idinto a naglibas ti di pay nabigbig a suspek, kuyogna ti paltogna a mapapati a cal. 45 kas maibasar iti maysa a kapsula ken maysa a buli a nasarakan dagiti inbestigador iti nakapasamakan ti krimen.
Di pay ammo ti motibo ti pammaltog.
Kabayatanna, inaresto dagiti polis-Sta. Catalina ni Eliseo Rabara y Raganit, 25, baro, mannalon ken residente iti Barangay Sinabaan, Sta. Catalina, Ilocos Sur gapu iti panagpaputokna iti paltog idi agarup alas 4:00 ti malem ti Mayo 15 iti nadakamat a barangay.
Mapapati a nabartek ti suspek ket naglaawlaaw ken nagprobokar sana pinaputok ti paltogna a Gauge 12 homemade buckshot.
Kinumpiska dagiti nagresponde a polis ti paltog ti suspek ken nakarekobreda iti dua a kapsula sada kinustodia ti suspek.#


text:
SAN JUAN, Ilocos Sur – Agdagup iti P2 milion a pondo ti naipan iti pannakakongkreto ti uneg ti tiendaan publiko ditoy.
Kinuna ni Mayor Bernard Sarmiento a naipatungpal ti nasao a pondo kas paset ti agtultuloy a proyekto ti gobierno munisipal a mangpasayaat iti uneg ti tiendaan publiko ditoy nga ili.
Immun-una ngem daytoy, naipasdek ti drainage canal kasta met ti pannakalinong ti dalan a kumamang iti tiendaan.
Naggapu ti pondo ti concreting project iti bingay ti munisipio iti R.A. 7171.
Ti San Juan ti maysa kadagiti ili a dakkel ti mabingbingayna iti excise tax ti tabako gapu iti dakkel a produksionna iti daytoy a produkto.#


text:
SAN ESTEBAN, Ilocos Sur – Kinuna ni Vice Mayor Mildred Elaydo a maigannuat ti panagpamulada iti ad-adu pay a nyog para iti pannakasustener ti programada a mangpadur-as iti daytoy nga industria ditoy nga ili.
Kinuna ti bise mayor a makitan ti napintas a bunga ti pannakaiyadal kadagiti kalugaranna ditoy nga ili iti panagaramid iti nata de coco, produkto manipud iti nyog agsipud ta addan dagiti agnegnegosio iti ilida.
Kabayatanna, naisayangkat ti training kadagiti lumugar ditoy para iti panagpartuat kadagiti nadumaduma a produkto manipud iti nyog.
Segun ken ni Elaydo, nangted da Cong. Eric Singson ken ti Department of Labor and Employment iti sag-P100,000 para ti pannakaisayangkat ti training.
Ti nyog ti one town one peoject daytoy nga ili.#


text:
CABUGAO, Ilocos Sur – Sangapulo ket tallo a farmers’ association ti naikkanen iti pondo manipud iti lokal a gobierno nga idauluan ni Mayor Edgar S. Cobangbang, Jr.
Segun ken ni Federated Farmers Association President Elmer Borromeo, naikkan dagitoy nga asosasion dagiti mannalon iti sag-P23,000 a pondoda
Maaramat ti pondo a maipautang kadagiti miembro dagiti asosasion.
Karaman kadagiti naikkan iti pondo ti asosasion dagiti mannalon iti Arnap, Cacadiran, Daclapan, Pug-os, Nagsantaan, Baclig, Callaguip, Rizalina, Quezon, Sagayaden, Sabang, Salapasap, ken Nagsingcaoan.
Kinuna ni Borromeo a dagitoy nga asosasion ti immuna a naikkan iti pondo agsipud ta isuda dagiti immuna a nakarehistro.
Kinuna ti presidente a sumarsaruno a maikkan iti pondo dagiti dadduma pay nga asosasion ditoy nga ili.#


text:
Awanton ti lames iti baybay uppat a pulo a tawen manipud ita, kapid?
Ayna, makapalibbi ken makapangato iti kiday dayta a damag. Makudkod pay a nalaing ti di aggagatel a tuktok.
Ngem saan a karkardayo a mapasamak dayta no saan nga ikkan iti solusion wenno sungbat dagiti timpuar nga isyo maipapan iti kumirkirang a makalapan a lames, kapid. Maigapu daytoy kadagiti nagkaadu a mangngalap nga agus-usar iti nangato ti kalidadna a teknolohia ken dagiti agar-aramat iti kabaruanan a kalap ken dagiti iket a babassit ti abutna.
Wen, kapid, addan dagiti barko nga agar-aramat iti radar a pangsirip kadagiti pangen ti ikan no sadino ti yanda ket dita ti pakaitinnagan kadagiti kabaruanan a kalap. Ti makadakes, kiborenda pay nga umuna ti apon dagiti ikan sakbay nga agiwayatda kadagiti kalap. Nasaknapen ti kastoy a wagas ti panagkalap ta saan laengen a dagiti nadur-as a nasion no di uray dagiti babassit ken nakurapay a nasion a pakaibilangan ti Pilipinas ti agar-aramaten iti radar iti panagkalapda.
Manmanon payen ita, kapid, no di pay ketdi awan ngatan dagiti cannery wenno agproseso iti taraon manipud iti ikan nga adda iti takdang no di ket addadan iti mismo a barko. Wen, dagiti paktoria nga adda idi iti takdang, addadan kadagiti barko wenno kadagiti fishing fleet. Ta apaman a makalap dagiti ikan, maprosesodan a dagus. Isu a no simmangladen ti nagkalap a barko iti puerto, saanen nga ikan ti itakdangna no di ket delata wenno nakatetra pack a sardinas ken dadduma pay a naproseso a makmakan ken masida manipud iti ikan.
Agasem, haytek itan, kapid!
Ngem subliantayo ti nadakamattayo nga isyo nga awanton ti makalapan nga ikan 40 a tawen manipud ita.
Segun iti naipablaak nga online report ni Sebastian Smith ti AFP, kuna dagiti eksperto iti United Nations a no saan a maksayan ti nadaras unay a yaadu dagiti fishing fleet iti sangalubongan ken saan a maikkan iti gundaway dagiti ikan a makadakkel ken umadu, namnamaenda la ketdi ti panagkisang ti makalapan. Kunada, kapid, a nakisangton no di pay awanton ti makalapan nga ikan dagiti nagkaadu a fishing fleets iti sangalubongan no madanon ti 2050. Naggapu daytoy a ballaag manipud iti United Nations Green Environment Program, maysa nga ahensia a mangidardarirag iti green economy.
Ne, apay a kastan ti mapaspasamak, kunam, kapid?
“If the various estimates we have received… come true, then we are in the situation where 40 years down the line we, effectively, are out of fish,” daytoy ti imbaga ni Pavan Sukhdev, pangulo ti nasao nga United Nations agency program. No pudno dagitoy nagkaadu a kalkulasion a naaw-awatda, nadagsen unay a panunoten nga addatayon iti kasasaad nga iti uneg ti 40 a tawen, awanton ti ikan a makalapan iti kabaybayan.
(Adda tuloyna)


text:
Aldaw dagiti Beterano
Ti Aldaw dagiti Beterano (Ingles: Veterans Day) ket maysa nga aldaw ti piesta idiay Estados Unidos a pammadayaw kadagiti amin a beterano a soldado, dagiti natnatay kadagiti gub-gubat, dagiti agdama nga adda pay iti serbisio wenno dagiti adda idi iti serbisio ket isu da amin ti makunkuna a beterano. Daytoy a piesta ket maramrambakan iti petsa ti Nobiembre 11. Daytoy a piesta ket maramrambakan pay iti sabsabali a lugar iti lubong a kas Aldaw a Panagisardeng ti Gubat wenno Panaglaglagip nga Aldaw.
Namarkaan daytoy nga aldaw kadagiti kalendario idiay Estados Unidos a kas Veteran's Day ngem saan a husto daytoy ti pannakailetrana.[1]
Pakasaritaan[urnosen | urnosen ti taudan]
Ti Presidente idi ti Estados Unidos a ni Woodrow Wilson ti immuna a nagiparangarng ti Armistice Day idi Nobiembre 11, 1919. Idi inproklema na daytoy a piesta, ti kinunana ket (iti Ingles)
"To us in America, the reflections of Armistice Day will be filled with solemn pride in the heroism of those who died in the country's service and with gratitude for the victory, both because of the thing from which it has freed us and because of the opportunity it has given America to show her sympathy with peace and justice in the councils of the nations."[2]
Iti kalpasan ti pito a tawen ti Kongreso iti Estados Unidos ket pinagbalin da ti 11 ti Nobiembre a pinaka-obserba iti "Armistice Day". Idi 1953 ni Alvin King a taga Kansas ket napanunutna a ti "Armistice Day" koma ket piesta amin kadagiti nagserbisio a beterano.
Idi 1971 daytoy a piesta ket naiyalis iti maikapat a Lunes iti bulan ti Oktubre daytoy ket naibasta iti Uniform Monday Holiday Act. ngem daytoy a petsa ket naipasubli met laeng iti kasisigud a petsa ti Nobiembre 11.
Dagiti nagibasaran[urnosen | urnosen ti taudan]
- ^ Apostrophe sparks Veterans Day conundrum
- ^ "The History of Veterans Day". United States Army Center of Military History. 3 Agosto 2009.


text:
Buklen dagiti nagsasalip a Team iti Mocha Team nga idauluan ni Budget Officer Miss Marietta S. Cruz; White Team nga idauluan ni MSWD Officer Mrs. Lydia S. Gazmen; Yellow Team nga idauluan ni SB Secretary Maxfel S. Suboc ken ti Blue Team nga idauluan ni Municipal Treasurer Lourdes A. Azcueta.
Inyalat ti Mocha Team ti Over-all Standing kadagiti naaramid a Games ket daytoy ti umuna nga agkampeon itoy a paliga ti LGU-Cabugao kadagiti empleadoda.
Impeksa ni Mayor Edgardo “Ediboy” S. Cobangbang, Jr. ti ragsakna ken panagyamanna kadaytoy a parte ti kapadasan ti LGU a didanto kalipatan. Kimmablaaw ni Mayor Ediboy iti amin a nagpartisipar ken nangabak iti umuna a Paliga ti LGU-Cabugao ken iti napintas a langenlangen dagitoy a nagsasalip. Kinablaawan pay ti Ama ti Ili dagiti timmarabay a Municipal Officials, kameng ti PNP ken BFP a nakidanggay ken nagbuya iti nadakamat a salisal dagiti uppat a Team ti LGU-Cabugao.
Innayon ti Ama ti Ili nga impadamag iti nakasaysayaat a komento dagiti kaaduan kadaytoy nga umuna a paliga ti LGU ket agpaay daytoy a “working progress” para kadagiti sumarsaruno nga aktibidad a maigannuat a kapada daytoy.
Simmaruno ti panangipakaammo ken panangyawat ni Mayor Ediboy ti dakkel a Tropeo nga insagut ni Gobernador Ryan Luis V. Singson para iti nag-Kampeon ti pay-ayam kasta pay iti Cash Award nga inawat dagiti dadaulo dagiti nakipartisipar a Team.
Nangipaay met ti Pammadayaw ken Gunggona ni Mr. Ben Sumibcay, Balikbayan a kanayon a tumultulong iti pagimbagan ti ili ti Cabugao.
Iti Awarding, bimmayabay ken ni Mayor Ediboy da Vice Mayor DJ Savellano, SBM Danny Q. Gazmen, SBM Dr. Jemaima S. Tan-Yee, SBM Vicky S. Serna, SBM Benedicto M. Savellano, SBM Jayhan Alcid-Tan, SBM Atty. Bryann Jett S. Pano, SBM Josefina S. Vallejo ken ni ABC President Thaddeus U. Soller. # (Web In-Action)